
NYT  PROJEKT  TIL  KRISTIANSBORGS  GENOPFØRELSE:  SNIT. 


I. 

J'accuse! 

I  Begyndelsen  af  Rigsdagssessionen  1903 — 04  overraskede  Ministeriet 
Deuntzer  Landet  med  en  Meddelelse  om,  at  det  agtede  at  fremsætte 
Forslag  til  Lov  om  Genopbyggelse  af  Kristiansborg,  hvilken  Genopbyggelse 
begrundedes  med  H.  M.  Kongens  forestaaende  40aarige  Regeringsjubilæum. 

Maaske  i  Følelsen  af,  at  nogen  ublandet  Feststemning  vilde  Forslaget 
ikke  skabe  ude  i  Vælgerbefolkningen,  kom  det  til  at  lyde  paa,  at  Kristians- 
borg  skulde  opfores  i  en  saadan  Skikkelse,  at  det  afgav  Repræsentations- 
Lokaler  for  Kongen  og  Lokaler  for  Rigsdagen. 

Ingen  kunde  jo  bestride,  at  begge  Dele  havde  Landet  Brug  for,  og  at 
de  nuværende  Tilstande  var  uværdige  for  Statens  Repræsentant  saa  vel  som 
for  Folkets  Repræsentanter. 

Men  Forslaget  tydede  afgjort  paa,  at  Arkitekter  var  ikke  taget  med  paa 
Raad  ved  dets  Affattelse.  Det  var  straks  den  næsten  enstemmige  Mening 
i  interesserede  Krese,  at  Opgaven  var  daarligt  stillet,  for  ikke  at  sige  uløse- 
lig. Man  gik  ud  fra,  at  Kongemagtens  Indehaver  kunde  ikke  bo  i  Hus  med 
Folkets  kaarne  Mænd,  uden  at  en  af  Parterne  maatte  blive  trykket  af  den 
anden.  Dunkelt  foresvævede  sikkert  den  forhaabentlig  skrinlagte  Statsskik 
Kunstens  Mænd,  der  gennemgaaende  ikke  er  Politikere.  De  saa  vel  ikke, 
at  den  ny  Statsskik  havde  medført  den  Forandring,  at  Kongen  og  Folkets 
Talsmænd,  langtfra  at  søge  at  trykke  hinanden  ned,  skulde  hæve  hinanden 
ved  fremtidig  at  vandre  Side  om  Side.  Men  det  stod  heller  ikke  klart  for 
mange,  hvilken  Forskydning  der  i  Tidernes  Løb  var  foregaaet,  fra  Grund- 
laget for  den  Forstaaelse  blev  lagt  5.  Juni  1849.  Da  kunde  Rigsdagen  bo 
til  Huse  hos  Kongen,  fordi  den  var  dog  tildels  til  ved  Kongens  Naade.  Men 
et  halvt  Aarhundredes  Arbeide  og  Kamp  havde  gjort  den  berettiget  til  at 
bo  i  et  Hus,  der  var  ligestillet  med  det,  hvori  Kongen  skulde  repræsentere 
paa  Statens  Vegne.  Og  i  Virkeligheden  var  Tanken  —  selv  om  den  maaske 
egentlig  skyldtes  økonomiske  Hensyn  —  smuk,  at  det  samme  Bygnings- 
kompleks i  tvende  uensartede,  men  lige  værdige  Halvdele  afgav  Hjem  til 
de  to  ligeberettigede  Statsrepræsentanter,  naar  de  repræsenterede  paa  Statens 
Vegne.  Derfor  var  det  rigtigt,  at  Kongen  som  Landets  høieste  Embedsmand 
vedblivende  havde  sin   Embedsbolig  paa  Amalienborg,  og  at  han,  naar  han 

skulde  repræsentere,  i  Fest  eller  Alvor,  begav  sig  til  en  Bygning,  der  ude- 
lukkende var  sat  til  Side  til  det  Brug.  Den  Tid  maatte  være  forbi,  da 
Rigsdagen  kunde  bo  i  underordnede  Lokaler  i  en  Sidefloi,  mens  Kongen 
havde  til   Huse  i   Forbygningen  og  den  anden  Sidefloi. 

Der  fremkom  hverken  klart  formulerede  Indvendinger  eller  Ændrings- 
antydninger,  og  Forslaget  blev  jaget  gennem  begge  Rigsdagens  Afdelinger, 
hvorefter  det  blev  ophøiet  til   Lov    15.   November    1903. 

Dennes  Bestemmelser  var: 

S  1. 

Krisiiansborg  Slot  bliver  at  genopføre  saaledes,  at  der  navnlig  tilveie&ringes,  enten  samlet  eller  adskilt, 
de  fornodne  Bygninger  dels  til  Brug  for  Kongen  til  Repræsentation  og  lignende  Øiemed,  dels  til  Brug  for 
Rigsdagen. 

§  2. 
Omkostningerne   til    de   to   i  §  1    nævnte  Byggeforetagender   med,   hvad    dertil    hører,   med  Undtagelse   af 
hvad  der  medgaar  til  den  kunstneriske  Udsmykning  af  den   Del  af  Bygningerne,    der   er   bestemt    til    Brug  for 
Kongen,  blive  at  holde  indenfor  en  Sum  af  6  Millioner  Kroner. 

§  3. 
Tegninger  og  Overslag  tilveiebringes  ved  en  offentlig  Skitsekonkurrence.    Naar   denne   er  endt,  kan  Mini- 
steren for  offentlige  Arbeider    enien    overdrage    en    eller    flere  af  de  konkurrerende  nærmere  at  bearbeide  de  af 
dem  indgivne  Projekter,  eller  lade  afholde  en  ny   Konkurrence    imellem  de  præmierede  Deltagere  i  Skitsekon- 
kurrencen, ved  hvilken  der  da  vil  være  at  levere  fuldstændige  Planer  og  Overslag. 

§  4. 
Til  at  affatte  et  Progratn,  forberede  Konkurrenceti  satnt   bedømtrte  de    indkomne  Arbeider  nedsætter  Mini- 
steren   for    offentlige  Arbeider  en    Kommission,    i    hvilken    Rigsdagens    Formænd   indtræde   som   Medlemmer. 
Kommissionens  Foimand  udnævnes  af  Kongen. 


Til  Bestridelse  af  de  ved  Konkurrencens  Afholdelse  foranledigede  Udgifter  bevilges  33,00'J  Kr. 
Den   endelige   Plan    forehægges    Rigsdagen    til    Beslutning,   og   det   bestemmes  ved    de   aarlige  Finanslove, 
hvilkel  Belob  der  i  hvert  paagældende  Aar  kan  anvendes  til  Bygningernes  Opførelse. 

En  Kommission  blev  nedsat  under  Forsæde  af  Ministeren  for  de  offent- 
lige Arbeider.  Den  kom  til  at  bestaa  af  26  —  seks  og  tyve  —  Medlemmer. 
Havde  det  gjældt  en  Indbydelse  til  en  udenrigsministeriel  Middag  for  nogle 
distinguerede  Udlændinge,  der  skulde  bringes  sammen  med  Spidser  af  det 
københavnske  Selskab  fra  forskellige  Krese,  kunde  Valget  ikke  have  været 
truffet  bedre.  Ligesaa,  om  det  havde  været  en  Komité,  der  vilde  udstede 
et  Opraab  til  at  yde  Bidrag  til  et  nyt  stort  Velgorenhedsværk.  Men  til  at 
sidde  til  Doms  i  det  største  arkitektoniske  Spørgsmaal,  der  vil  foreligge  i 
Landet  i  mange  Aar,  var  de  Herrer  ikke  kompetente.  En  ganske  alminde- 
lig Folkeafstemning,  foretaget  efter  nogen  Tids  Agitation,  vilde  rimeligvis 
bringe  en  langt  retfærdigere,  d.  v.  s.  en  langt  mere  kunstnerisk  Afgørelse 
end  den,  den  saaledes  sammensatte  Kommission  kunde  formodes  at  fælde. 
Vox  populi  er  vox  dei ;  i  hvert  Fald  havde  Folket  saa  Ansvaret  for  Af- 
gørelsen i   Folkets  Sager. 

Kommissionen  modtoges  ogsaa  med  afgjort  Skepsis  i  Arkitektkrese. 

Der  gives  nemlig  ingen  urimeligere  Maade  at  afgøre  kunstneriske 
Spørgsmaal  af  vidt  Omfang  paa,  end  ved  at  overlade  Afgørelsen  til  en  tal- 
rig Kommission,  sammensat  af  uensartede  Bestanddele,  hvoraf  nogle  enkelte 


maa  antages  at  sidde  inde  med  Kompetence,  Restens  Mening,  om  den  gøres 
gældende,  intet  Krav  har  paa  at  tages  i  Betragtning.  Ti  det  gælder  om  en 
saadan  Afgørelse,  at  de,  der  træffer  den,  bor  have  et  Ansvar  for  den  og 
bør  være  sig  bevidst,  at  de  har  et  saadant.  Men  hvem  af  26  kan  tænkes 
at  føle  et  saadant?  Hvem  kan  rammes?  Vil  ikke  Ansvaret,  fordelt  paa  26 
Par  Skuldre,  foles  som  veiende  paa  hver  med  '  .,,;  Vægt?  Og  vil  det  ikke 
naturnødvendigt  gaa  som  naar  mange  Heste  spændes  for  et  Læs,  at  enkelte 
vil  søge,  om  ikke  Pisken  ligger  ned  over  Ryg  og  Lænder,  at  lade  være  at 
trække?  Vil  ikke  mange  af  de  26  Komitémedlemmer,  dels  i  Følelsen  af 
deres  Inkompetence,  dels  i  Bevidsthed  om  deres  Overflodighed,  overlade 
Læsset  til  nogle  faa?  Offentlig  kan  man  ikke  drage  dem  til  Ansvar,  ti  de 
har  aldeles  ingen  Forpligtelse  til  at  svare.  Og  vil  man  paa  Tomandshaand 
fremtvinge  en  Redegørelse  for  den  enkeltes  Dom,  vil  han  skyde  sig  ind 
under  sin  Uformuenhed,  vil  bekende,  at  han  i  Virkeligheden  ikke  forstod 
sig  paa  Spørgsmaalet,  men  lod  sig  lede,  paavirke,  overtale  eller  overrumple 
til  at  afgive  sin  Stemme,  som  han  gjorde  det.  Og  han  vil  se  paa  sig  selv 
som  en  uangribelig  Mand,  der  kan  sove  rolig:  han  har  ikke  villet  begaa 
nogen  Uretfærdighed.  Har  han  begaaet  en  saadan,  deler  han  —  med  et 
Skuldertræk  —  Ansvaret  med  fem  og  tyve  andre,  deriblandt  kompetente 
Dommere,  hvilket  vil  sige,  at  han  føler  sig  fritaget  for  Ansvar.  Og  han  vil 
ved  første  Leilighed  lade  sig  vælge  ind  i  en  ny  Kommission,  hvor  han  vil 
spille  ganske  den  samme  Rolle.  Jo  flere  Kommissioner  han  har  været  Med- 
lem  af,  jo  mere  Anseelse  nyder  han. 

Nu  de  kompetente  Dommere  da,  føler  de  intet  Ansvar?  Ikke  det 
mindste.  Lederne  føler  sig  lige  saa  dækkede  som  de,  der  har  ladet  sig 
lede.  De  har  brugt  de  Midler,  der  stod  til  deres  Raadighed  til  at  over- 
bevise, og,  idet  de  'har  overbevist,  har  de  jo  gjort  andre  til  deres  Med- 
skyldige. 

Der  burde  til  at  være  Dommere  i  vægtige  kunstneriske  Spørgsmaal  — 
som  vist  i  alle  Spørgsmaal  —  beskikkes  to  eller  tre  Mænd,  som  var  til- 
strækkelig unge  til  at  være  med  i  Tidens  Tanker,  som  blev  set  op  til  som 
Avtoriteter  paa  det  bestemte  Omraade,  og  som  nød  Anseelse  for  Upartisk- 
hed. I  Bevidstheden  om,  at  de  havde  Ansvaret  overfor  Nutid  og  Eftertid 
for  det  Valg,  de  traf,  at  deres  Navne  var  uløseligt  forbundne  med  Byg- 
mesterens og  med  hans  overleveredes  af  Historien  til  Hæder  eller  Skam, 
vilde  de  føle  deres  Hverv  som  en  Ære  og  en  Byrde  og  vilde  søge  at  gøre 
deres  Pligt.  Pligtopfyldelse  fremmes  ved  Ansvarspligt  og  Offentlighed,  og 
kun  gennem  dem. 

Til  Opførelsen  af  Fredspaladset  i  Haag  er  der  udstedt  Indbydelse  til 
alle  Verdens  Arkitekter.  Der  er  truffet  monsterværdige  Bestemmelser  til 
Sikring  af  en  retfærdig  Bedømmelse,  og  Programmet  er  ikke  afjasket,  men 
gennemtænkt.  Det  er  en  Kendsgerning,  at  allerede  berømte  Arkitekter 
næsten  aldrig  møder  frem  til  offentlige  Konkurrencer.  For  at  sikre  sig  Med- 
virkning af  saadanne,  indbydes  en  fra  hvert  Land  til  at  deltage,    mod  Sik- 

ring  af  et  anstændigt  Honorar.  Valget  synes  lagt  i  vedkommende  Lands 
Udenrigsministers  Haand,  hvor  det  kan  være  i  gode  Hænder.  Men  enhver 
Arkitekt,  berømt  eller  uberømt,  indbydes  til  Stævnet.  Ti  Sandsynligheden 
er  jo  for,  at  det  gode  Projekt  kommer  fra  den  kæmpende  Kunstner,  og 
ikke  fra  den,  der  er  hæderkronet.  Bedømmelsen  sker  ved  seks  bygnings- 
kyndige Mænd,  en  fra  hvert  af  de  mere  anseelige  Lande,  under  Forsæde 
af  Carnegie  Stiftelsens  Præsident.  Hver  enkelt  Dommer  bor  da  være  istand 
til  at  fælde  en  Dom,  og  han  vil  arheide  som  den,  der  foler  Trykket  af  at 
staa  til  Ansvar  overfor  sit  Land.  Han  faar  ikke  Lov  til  at  skubbe  sig  ind 
under  fem  og  tyve  mer  eller  mindre  dommeberettigede  Meddommere. 

Hvorledes  gaar  det  til  i  en  stor,  blandet,  ansvarsløs  Komité?  Der  vil 
maaske  være  en  enkelt  stærkt  udpræget  Personlighed,  der  straks  vil  tilrive 
sig  hele  Magten  og  faktisk  træffe  alle  Afgørelser  paa  egen  Haand.  Det  er 
ikke  sikkert,  at  det  fører  til  det  daarligste  Resultat.  Han  vil  maaske  i  første 
Række  tage  kunstneriske  Hensyn  og  lade  menneskelige  Lidenskaber  spille 
en  underordnet  Rolle,  fordi  han  faar  sin  Vilje.  Men  Sandsynligheden  er  for, 
at  der  moder  frein  to  Mænd,  der  repræsenterer  forskellige  Syn  og  mod- 
stridende Interesser.  Det  udarter  til  en  Styrkeprøve  mellem  de  to,  og  Men- 
nesket vil  gøre  sig  gældende  i  det  mindste  ved  Siden  af  Dommeren  — 
takket  være  Ansvarsløsheden.  Det  vil  gælde  for  dem  begge,  først  og  frem- 
mest om  at  skaffe  sig  det  størst  mulige  Parti,  og  rent  personlige  Sympatier 
og  Antipatier  overfor  de  selvbestaltede  Førere  vil  gøre  sig  gældende;  de 
hænger  forovrigt  uvilkaarligt  og  ubevidst  tildels  sammen  med  de  kunst- 
neriske. Partidannelsen  er  inde,  og  dermed  en  aabnet  Dør  for  den  hildede 
Afgørelse.  Nu  kommer  de  menneskelige  Momenter  ind  i  Striden.  Hver  af 
Parterne  har  kunstneriske  Principer,  som  den  kæmper  for.  Men  den  har 
ogsaa  personlige  Protegéer,  som  den  vil  have  frem,  d.  v.  s.  dens  Opgave 
bliver  at  hindre  Modpartens  i  at  komme  frem.  Hvis  nu  Partierne  staar 
nogenledes  lige,  vil  man  begynde  at  „handle",  og  der  vil  naas  en  Over- 
enskomst, hvorved  den  Konkurrent,  som  hver  Part  særlig  holder  paa  — 
lad  os  formode  af  rent  kunstneriske  Hensyn  —  vil  blive  trukken  tilbage, 
fordi  det  viser  sig  umuligt  at  sætte  ham  igennem,  og  en  Middelmaadighed, 
som  ingen  fremragende  Egenskaber  har,  men  heller  ingen  Kanter,  vil  blive 
den  foretrukne.  Men  hvis  den  ene  Part  er  den  anden  langt  overlegen  i 
Tal,  er  der  en  Mulighed  for,  at  den  vil  benytte  sin  Magt  hensynsløst,  baade 
for  at  sætte  sine  egne  Protegéer  igennem  og  for  at  ydmyge  og  drille  Mod- 
parten. Mangen  Hævn  for  lidte  Nederlag  paa  ganske  andre  Omraader  kan 
tages  indenfor  en  ansvarsløs  Komités  Omraade. 

Men,  vil  man  sige,  et  Udvalg  som  det,  der  blev  nedsat  for  at  bedømme 
de  indkomne  Planer  til  Kristiansborg,  gik  dog  som  Retfærdighedens  Gud- 
inde til  sin  Dom  med  tilbundne  Øjne.  Tegningerne  skulde  indleveres  med 
Mærke,  altsaa  anonymt,  og  man  maatte  dog  gaa  ud  fra,  at  Komitémed- 
lemmerne ikke  iforvejen  havde  gjort  sig  bekendt  med  de  enkelte  Deltageres 
Tegninger.   Naturligvis  maatte  man  det.  Men  Danmark  er  et  lille  Land,  og 

vi  kender  alle  sammen  hinanden.  Det  vidstes  iforvejen,  hvem  af  vore  mere 
kendte  Arkitekter  der  deltog,  os  hvem  ikke.  Der  havde  været  ført  en  Slags 
Debat  i  „Arkitekten"  om,  hvorledes  Sagen  nærmest  skulde  gribes  an,  og 
den  fremragende  Bygmester,  som  mange  forud  udpegede  som  den,  der 
skulde  have  Arbejdet,  havde  ikke  ladet  det  mangle  paa  Antydninger  af, 
hvorledes  han  agtede  at  lose  Opgaven.  Det  vigtigste  er  imidlertid,  at  en 
Arkitekts  „Streg"  er  individuel  som  en  Malers  „Strog"  og  en  Skribents 
Haandskrift.  Arkitekterne  kan  som  Regel  saa  nemt  skelne  mellem  hinandens 
Arbejder  som  Malere  kan  paa  Charlottenborg  uden  Katalog.  Det  vil  sige, 
der  gives  Undtagelser,  som  aldrig  lærer  at  kende  en  Tegner  paa  hans  Streg. 
Saadanne  tager  feil,  og  dem  gælder  det  om  at  lede  paa  Vildspor,  hvilket 
vist  lykkedes  ved   Kristiansborg  Konkurrencen. 

Kommissionen  blev  nedsat,  og  i  den  sad  Direktørerne  for  Kobenhavns 
største  Banker,  en  Direktør  for  en  Porcellænsfabrik,  et  Par  Borgmestre,  en 
Lensgreve  Kammerherre  Hofjægermester,  en  Statsrevisor,  et  Par  Hof- 
embedsmænd, Rigsdagens  Formænd,  Justitiarius  o.  s.  v.  De  Navne,  der 
mest  maatte  tiltrække  Opmærksomheden,  tilhørte  de  to  Arkitekter  Kammer- 
herre F.  Meldahl  og  Professor  Hans  Holm.  Dermed  var  det  givet,  hvad 
der  vilde  ske.  Der  vilde  dannes  to  'Leire.  Hvad  dog  maaske  kun  de  aller- 
mest klartskuende  vilde  have  kunnet  forudse,  var,  at  Kammerherren  vilde 
staa  som  en  General  uden  Hær;  ikke  een  fulgte  den  ædelig  Herre.  Prof. 
Hans  Holm  stod  med  hele  Skaren  bag  sig.  For  en  Del  af  d'Hrr.  Kommis- 
sionsmedlemmers Vedkommende  vilde  det  være  let  at  paavise  rent  person- 
lige Grunde  for  denne  mærkelige  Foreteelse;  i  andre  Tilfælde  var  det  vel 
Ligegyldighed,  i  andre  den  Tilbøielighed,  Menneskene  har  til  at  gaa  med 
den  Flok,  der  tæller  flest,  som  frembragte  den  store  Trop.  Dog  maa  man 
ikke  tro,  det  altid  gik  glat  for  Foreren.  Han  maatte  kæmpe  haardt,  maatte 
bruge  mange  overtalende  Midler  for  at  faa  sin  Vilje  sat  igennem.  Men  efter 
mange  Anstrengelser  kom  den,  han  havde  sat  sin  Hu  til,  med  indenfor  de 
Lykkeliges  Kres,  hvorefter  der  blev  slaaet  Bom  for.  Resten  kunde  som 
Prinsessen  sidde  udenfor  og  græde. 

Kommissionen  gav  det  første  Livstegn  fra  sig  23.  April  1904,  ved  at 
udstede  en  Indbydelse  til  en  Skitsekonkurrence,  undertegnet  af  samtlige 
Medlemmer.  Det  er  et  mærkeligt  Aktstykke.  Ved  første  Blik  synes  det  sat 
sammen  i  Huj  og  Hast,  vidtsvævende  og  dog  utilstrækkeligt  som  det  er. 
Ved  nærmere   Betragtning  viser  det  sig  dog  som  meget  klogt  beregnet. 

Først,  ikke  et  Ord  om,  for  hvem  Konkurrencen  staar  aaben,  om  for 
danske  eller  for  Alverdens  Arkitekter.  En  international  Konkurrence  pleier 
dog  at  have  et  ganske  andet  Præg  end  en  indenlandsk. 

Indbydelsen  begynder  med  at  sige,  at  det  „ved  Lov  af  15.  Nov.  1903 
er  vedtaget,  at  der  navnlig  tilveiebringes,  enten  samlet  eller  adskilt,  de 
fornødne  Bygninger,  dels  til  Brug  for  Kongen  til  Repræsentation  og  lignende 
Øiemed,  dels  til  Brug  for  Rigsdagen."  —  Dernæst  gives  Oplysninger  om 
de   til  Raadighed  staaende   Midler.   —   Hvorpaa   følger:    „Endvidere   bliver 

der  at  give  Forslag  til  Tilveiebringelse  af  Lokaler  for  Høiesteret,  dog  at 
Omkostningerne  kan  holdes  udenfor  de  ovennævnte  Summer."  —  Senere: 
„Ved  Projekteringen  vil  det  være  at  iagttage,  at  Bygningen  kommer  til  at 
udgøre  et  arkitektonisic  Hele  med  de  om  Ridebanen  liggende  Bygninger." 
Andre  Bestemmelser  om  Forbindelser  og  Færdselslinier  paa  Slotspladsen.  — 
Dernæst  Bestemmelser  om,  hvilke  Fordringer  der  stilles  til  de  indsendte 
Tegningers  Art  og  Format. 

„Til  Præmiering  af  de  6  bedste  Arbeider  raades  der  over  et  Beløb  af 
13,000  Kr.,  der  fordeles  med  fra  4000  Kr.  til  1000  Kr.  efter  Kommis- 
sionens Skon.  De  præmierede  Arbeider  bliver  Ministeriets  Eiendom."  Denne 
Artikel  ser  saare  uskyldig  ud. 

Derimod  har  Programmet  ikke  nogen  Udtalelse  om,  at  Planer,  der  ikke 
holdt  sig  de  i  det  stillede  Fordringer  efterrettelig,  blev  betragtede  som  ikke 
indsendte,  eller  i  hvert  Fald  som  ikke  egnede  til  Delagtighed  i  Prisæsk- 
ningen.  En  saadan  Bestemmelse  maatte  anses  for  selvfølgelig.  Dog  har  et 
Mønster-Program  som  det  til  Haag-Fredspalæ  Konkurrencen  en  Art.  5: 
„Et  Udkast,  som  ikke  behørig  opfylder  Programmets  Fordringer,  udelukkes 
fra  Prisæskningen."  Dermed  er  ikke  sagt,  at  Ophavsmanden  til  et  saadant 
ikke  kan  faa  Bygningen  overdraget;  han  kan  blot  ikke  faa  nogen  af  de 
udsatte  Præmier.  Mon  vor  Kommissions  Penneforer  ikke  har  tænkt  paa 
dette  Punkt,  eller  skulde  han  have  holdt  en  Dør  aaben  for  Kommissionen, 
ikke  til  at  smutte  ud  af,  men  til  i  fuld  Procession  at  vandre  frem  og  til- 
bage igennem  ? 

En  anden  ikke  ringe  Snedighed  lægges  for  Dagen  i  følgende  Bestem- 
melse: „Kommissionen  afgiver  en  Beretning  om  den  foretagne  Bedømmelse 
til  Ministeren  for  de  offentlige  Arbeider,  hvorefter  denne  bestemmer,  hvor- 
vidt det  skal  overdrages  en  eller  flere  af  dem,  der  har  vundet  Præmie  ved 
Skitsekonkurrencen,  nærmere  at  bearbeide  de  af  dem  indgivne  Projekter, 
eller  der  mellem  de  præmierede  Deltagere  i  Skitsekonkurrencen  skal  af- 
holdes en  ny  Konkurrence,  ved  hvilken  der  vil  være  at  levere  fuldstændige 
Planer  og  Overslag."  Herefter  følger  Bestemmelser  om  en  eventuel  anden 
Konkurrences  Afholdelse,  og  tilslut:  „Efter  den  endelige  Bedømmelse  offent- 
liggøres Kommissionens  Beretninger,  og  alle  de  indkomne  Projekter  ud- 
stilles offentlig  i  8  Dage*). 

Hvad  betyder  nu  disse  Bestemmelser?  At  den  store  Kommission  ar- 
beider ganske  uden  Ansvar  overfor  Offentligheden.  Den  afgiver  en  Beret- 
ning til  Ministeren,  som  ikke  er  bestemt  til  at  offentliggøres,  før  ingen 
Mennesker  mere  er  interesserede  i  at  læse  den,  og  de  præmierede  Arbeider 
bliver  Ministeriets  Eiendom,  d.  v.  s.  indgaar  i  dets  Arkiv,  hvor  de  er  util- 
gængelige for  Offentligheden,  der  ikke  kan  gøre  sig  noget  Begreb  om  deres 
Værdi,  og  utilgængelige  for  deres  Forfatter,  der  er  afskaaret  fra  at  udstille 
dem    og  saaledes  appellere  til  Almenheden  mod  en   Dom,   han  mulig  finder 


•)  Citaterne  efter  „Arkitekten",  30.  April    1904. 

uretfærdig.  Ganske  saaiedes  er  alle  de,  der  ingen  Pris  erholder,  stillede. 
Ti  ogsaa  Ministeriet  lægger  sin  Haand  paa  dem  og  lukker  dem  inde  i 
Arkivet.  Nu  oploser  Kommissionen  sig.  Dens  Hverv  er  fuldbragt.  Ministeren 
skal  dømme.  Først  naar  2den  Konkurrence  er  afsluttet,  stadig  for  lukkede 
Døre,  og  den  inappellable  Dom  over  de  ved  anden  Omgang  indladte  Pro- 
jekter er  fældet,  indlades  Offentligheden. 

Alt  dette  aabner  Døren  paa  vid  Gab  for  Vilkaarlighed  og  Uretfærdighed. 
Kommissionen  kan  vaske  sine  Hænder  overfor  det  endelige  Udfald ;  den  er 
længst  i  Salveten,  og  hvem  husker  dens  Navne.  Men  ved  at  præmiere  et 
Projekt,  den  ikke  vil  have  frem,  tilstrækkelig  langt  nede,  afskærer  den  dets 
Forfatter  fra  at  komme  med  i  anden  Konkurrence,  men  det  afskærer  ham 
ogsaa  fra  at  appellere  til  Offentligheden.  Ti  han  kan  ikke  faa  fat  i  sit  Pro- 
jekt, og  han  har  ikke  gennemskuet,  hvad  der  laa  i  Paragrafen,  og  har  der- 
for ikke  taget  en  Kopi,  hvad  der  ogsaa  vilde  have  været  en  kostbar  og 
omstændelig  Historie.  Desuden,  hans  heldigere  Medbeilere,  der  har  faaet 
deres  Projekter  udleverede  til  videre  Udarbeidelse,  har  ingen  Forpligtelse 
eller  Lyst  til  Udstilling,  saa  hvad  det  kommer  an  paa,  den  offentlige  Sam- 
menligning, er  udelukket. 

Saa  ubehændigt  —  eller  behændigt  —  var  Indbydelsen  til  Skitsekon- 
kurrencen affattet.  Det  kom  som  bekendt,  fordi  der  var  kommet  en  ny 
Minister,  til  at  gaa  anderledes  end  mulig  beregnet. 

Haager-Programmet  har  følgende  klare  Artikel  10:  Efter  Afgivelsen  af 
Prisdommernes  Kendelse  vil  alle  til  Bedømmelse  antagne  Udkast  blive 
offentlig  udstillede  i  Haag.  Domstolens  Kendelse  bliver  offentliggjort  og  i 
Udstillingssalen  bragt  til   Publikums   Kundskab. 


Saa  kom  der  da  for  mange  af  vore  Arkitekter  nogle  rastløse  Maaneder, 
fulde  af  Anspændelse  og  Forhaabninger.  Det  er  ingen  billig  Historie  at 
være  med  til  en  Konkurrence  af  den  Art.  Men  en  Kunstner  vil  jo  gerne 
tro  ikke  blot  paa  sin  egen  Dygtighed,  men  ogsaa  paa  Menneskenes  Ret- 
færdighed. Den  bedste  Plan  maatte  bære  Seiren  hjem.  Ikke  faa,  om  hvem 
det  vidstes,  at  de  begyndte,  faldt  af  paa  Veien:  de  skød  Skylden  paa 
Umuligheden  af  at  frembringe  en  virkelig  smuk  arkitektonisk  Løsning,  naar 
Programmets  Fordring  om  Sammenkoblen  af  Kongeslot  og  Rigsdagsbygning 
skulde  gennemføres.  Af  saadanne  Arkitekter,  hvem  allerede  store  Opgaver 
havde  været  betroede,  vidstes  kun  Martin  Nyrop  at  deltage.  Raadhuset  var 
jo  nær  sin  Afslutning.  Mange  blandt  Publikum  udpegede  ham  som  den, 
der  burde  bygge  Slottet,  og  ikke  faa  konkurrerende  Arkitekter  frygtede,  at 
det  i  Virkeligheden  var  forudbestemt,  at  Raadhusets  Bygmester  skulde  have 
det  ny  store  Arbeide. 

Da  Prof.   Hans  Holm  gik  hen   til  det  første  Møde  med  de  indkomne  og 

ophængte  Planer,  skal  han  have  sagt  —  (det  er  ikke  blot  Cæsars  Ord  paa 
hans  sidste  Vei  til  Kapitolium,  der  opbevares  af  Historien):  „Nu  gælder  det 
ikke  om  at  finde  det  bedste  Projekt,  men  om  at  finde,  hvem  der  staar 
bag  ved  Projekterne,  for  at  vi  kan  faa  den  rette  Mand  til  at  bygge 
Slottet." 

Om  det  sidste  havde  Programmet  ikke  et  Ord,  og  det  kunde  Teg- 
ningerne ikke  vise. 

Haag-Programmets  Art.  9  lyder:  Prisdommerne  vil  foretrække  de  Ud- 
kast, som  bedst  opfylde  Programmets  Fordringer  og  udmærke  sig  i  Retning 
af  Kunst  saa  vel  som   Konstruktion.   — 

Kommissionens  Medlemmer  har  ikke  tiet  med,  hvad  der  foregik  i  dens 
Moder,  og  det  i  Forening  med  Kendskab  til  dens  mere  betydende  Med- 
lemmer og  til  det  uskatterlige  Dokument,  Kommissionens  Indberetning  til 
Minister  Høgsbro,  giver  et  ganske  godt  Indblik  i,  hvad  der  er  foregaaet. 
Denne,  mod  Forventning  offentliggjort  af  Ministeren  i  Statstidende,  er  et 
sjældent  instruktivt  Aktstykke  for  den,  der  gider  læse  det.  Det  er  utrolig 
jasket  affattet.  Det  tør  maaske  formodes,  at  saaledes  affattes  Bedømmelser 
ved  Akademiets  Oprykningseksaminer,  paa  et  hurtigt  Skøn  og  uden  nogen 
virkelig  Motivering.  Der  findes  ingensomhelst  indgaaende  Paavisning  af 
Mangler  ved  Projekter  eller  Fingerpeg  i  Retning  af,  hvorledes  saadanne 
kunde  afhjælpes  i  anden  Omgang. 

Det  synes,  som  om  Kommissionen,  selvfølgelig,  hurtigt  blev  klar  over,  at 
et  ikke  ringe  Antal  af  de  indsendte  Projekter  var  ganske  ubrugelige,  og  at 
et  endnu  større  Antal  ikke  kunde  komme  i  Betragtning  ved  Præmieæsk- 
ningen.  Ikke  desmindre  har  Kommissionen  i  sin  Beretning  ofret  lige  saa 
megen,  eller  lige  saa  liden  Omhu  paa  Paapegning  af  Dyder  og  Mangler 
ved  den  sidste  Art  af  Tegninger  som  ved  dem,  den  indstiller  til  Præmiering. 

Jeg  vil  tillade  mig  paa  de  følgende  Sider  at  underkaste  Kommissionens 
trykte  Bedømmelse  —  Kritik  kan  Aktstykket  ikke  kaldes  —  en  Kritik. 
Jeg  vil  dog  ikke  følge  den  gennem  alle  Numrene.  Det  vilde  være  at  efterligne 
den  i,  hvad  der  synes  at  have  været  dens  første  noget  overflødige  Hand- 
ling. Den  lod  en  Beregner  eftergaa  de  Overslag  over  Bekostningerne,  hver 
enkelt  Deltager  var  forpligtet  til  at  lade  medfølge  sit  Projekt,  tilsyneladende 
ogsaa  de  ganske  umulige.  Hvad  det  sidste  skulde  gore  godt  for,  er  ikke 
let  at  forstaa.  Beretningen  hævder,  at  dette  er  gjort  for  at  yde  Deltagerne 
Retfærdighed  ved  at  stille  dem  lige.  Hvem  yder  imidlertid  nogen  Garanti 
for,  at  denne  Ubekendtes  mangfoldige  Beregninger  er  rigtigere  end  den 
Haandværkers,  der  har  været  betroet  med  Overslag  over  et  enkelt  Udkast. 
Ti,  som  den  dér  selv  siger:  „man  kan  selvfølgelig  paa  nærværende  Tids- 
punkt kun  med  relativ  Sikkerhed  udtale  sig  om   Bekostningen." 

Jeg  vil  holde  mig  til  de  tre  Arbeider,  Numrene  18,  25  26,  og  27/28, 
der  fik  tildelt  første  Præmie,  og  til  12,  det  Brummer-Mørk  Hansenske 
Projekt,  der  fik  den  ene  anden  Præmie..  Alle  de  øvrige  Planer  betragter 
jeg    som    mig   uvedkommende,   og  skal  jeg  tilføie,   at  jeg   kender  samtlige 

Projekter  kun  igennem  Gengivelser,  hovedsagelig  dem,  der  har  været 
offentliggjorte  i  „Arkitekten".  Disse  sidste  lægges  til  Grund  for  min  Frem- 
stilling og  er  de,  som   findes  gengivne  i  denne  Afhandling. 


Nr.    18.   Arkitekt  Thorvald  Jørgensen. 

Flertallets  (altsaa  samtlige  Kommissionsmedlemmer  med  Undtagelse  af 
Kammerherre   F.   Meldahl)   Bedømmelse  lyder: 

Ad  Nr.  18.  Der  er  god  Forbindelse  mellem  Slottet  og  Ridebanens  Byg- 
ninger, ligesom  de  ydre  Adgange  til  de  forskellige  Institutioner  er  gode. 
Planerne  ere  tjenlige  for  Rigsdagen,  der  paa  en  heldig  Maade  er  anbragt 
i  Floien  mod  Kavallergaarden,  dog  ere  Lysforholdene  i  Salene  ugunstige. 
Hoiesterets  Lokaler  ere  uheldige,  og  ved  Hoffets  Lokaler  maa  foretages  en 
Del  Ændringer,  navnlig  ere  de  fyrstelige  Gæsteleiligheder  og  Bibliotheket 
ikke  godt  anbragte.  Fra  Arkitekturen  i  Fagaderne  maa  paa  flere  Punkter 
tages  Afstand. 

(Efter  at  denne  Bedommelse  var  afgiven,  tilkendtes  der  Projektet  en 
første  Pris  paa  3000  Kr.,  hvorved  Forfatteren  af  det  fik  Adgang  til  2den 
Konkurrence  og  et  sikret  Vederlag  af  andre  3000   Kroner). 

Mindretallet  (Kammerherre  Meldahl)  indstiller  Nr.  18  og  Nr.  10  til- 
sammen til  en   Præmie  paa  3000  Kr.  til   Deling. 

Kammerherren  udtaler  sig  i  sin  Motivering  om  Nr.  10  paa  følgende 
Maade:  Hvad  angaar  Projekt  10  kan  han  ikke  erkende  det  berettigede  i 
Anken  over  „den  rige  Anvendelse  af  Søjler,"  thi  Søjlerne  tjene  just  til  at 
fremkalde  den  store  smukke  festlige  Enhedsvirkning,  som  udmærker  denne 
Slotsfagade,  og  som  netop  bør  tilstræbes  ved  et  monumentalt  Byggefore- 
tagende som  dette. 

Om  Nr.  18  siger  han:  Hvorfor  Udvalget  særlig  bemærker,  „at  der  paa 
fiere  Punkter  maa  tages  Afstand  fra  Arkitekturen  i  Facaden  paa  Projekt  18" 
forstaar  han   ikke. 

Om  Nr.  10  havde  Flertallet  udtalt:  Planerne  ere  for  Rigsdagens  Ved- 
kommende brugelige.  Lysforholdene  i  Salene  ere  uheldige,  men  disse 
kunne  ved  en  Ændring  i  Planen  faa  godt  Sidelys.  Hoffets  Lokaler  ville 
kræve  Ændringer,  hvad  ogsaa  gælder  om  de  for  Høiesteret  bestemte  Lo- 
kaler. Ved  Facaderne  findes  en  altfor  rigelig  Anvendelse  af  Søiler  som 
Dekoration.  — 

Man  spørger  uvilkaarlig,  med  hvad  Ret  sammenkobler  Kammerherre 
Meldahl  de  to  Projekter,  der  er  indsendte  uafhængig  af  hinanden  og  under 
forskellige  Mærker,  saa  han  endog  tilkender  dem  een  Præmie  til  Deling? 
Var  det  Genkendelsens  Glæde,  der  seirede  over  hans  Selvbeherskelse,  da 
han  saa  en  umiskendelig  Familielighed  mellem  det  ene  Projekt  og  hans 
eget    tidligere     med     første    Pris    belønnede    Projekt    til    Kristiansborg?    Og 


*      '  -  * — *•-*• 

sluttede  han  fra  den  indbyrdes  Lighed  til  deres  fælles  Forfatter?  Havde 
det  ikke  været  rettere,  selv  om  han  mente  at  gennemskue  Anonymiteten, 
dog  at  fingere,  at  denne  opretholdtes?  Eller  var  Overraskelsen  ved  at  finde, 
at  Prof.  Hans  Holms  næstkæreste  Elev  og  Assistent  havde  hyldet  ham,  ved 
saa  stærkt  at  efterligne  ham  for  meget?  Eller  blev  han  ledt  paa  Vildspor 
med   Hensyn  til   Forfatteren? 

Kommissionen  tager  Afstand  fra  Projektets  Facader.  Jeg  finder  Tag- 
formerne uheldige.  Men  Tegningen  gjorde  paa  mig  ved  første  Øiekast  et 
vist  festligt  Indtryk,  og  det  gælder  baade  Forsiden  og  den  mod  Ridebanen 
vendte  Side.  Navnlig  maatte  det  kaldes  en  heldig  Tanke,  hvis  Bygningen 
kun  skulde  være  Kongebolig,  at  Kolonnaden  er  fjernet  og  en  lav  pyntelig 
Forbindelsesbygning  opført  mellem  de  to  Fleie.  Gaarden  forbliver  lys  som 
før,  men  der  er  en  vis  afspærret  Fornemhed  over  den.  Det  festlige  Indtryk 
svinder  imidlertid  for  mig  hurtigt,  hver  Gang  jeg  paany  ser  Udkastet; 
det  synes  mig  at  være  opnaaet  ved  ret  banale  Midler.  Jeg  længes  efter 
mere  Kraft  og  Værdighed  over  den  store  Bygning,  tilmed  da  den  i  sine 
Former  dog  ikke  harmonerer  med   Ridebanens   Arkitektur*). 

Hvis  der  kun  havde  været  forlangt  en  Kongebolig,  fortjente  Projektet 
ubetinget  at  fremhæves.  Der  forlangtes  imidlertid  kongelige  Repræsentations- 
Lokaler  og  en  Rigsdagsbygning.  Kommissionen  udtaler,  at  „Planerne  ere 
tjenlige  for  Rigsdagen,  der  paa  en  heldig  Maade  er  anbragt  i  Fløien  mod 
Kavallergaarden,  dog  ere  Lysforholdene  i  Salene  ugunstige."  Herimod  maa 
der  baade  paa  Rigsdagens  og  paa  Arkitekturens  Vegne  nedlægges  en  be- 
stemt Protest. 

Rigsdagen  er  indlogeret  i  Slottet  i  en  ledig  Floi;  men  Rigsdagen  har  intet 
eget  Hus.  Det  svarer  ikke  og  bor  ikke  svare  til  Rigsdagens  Stilling  og  Vær- 
dighed. Var  det  en  ny  Institution,  til  hvilken  der  skulde  skaffes  Plads  i  en 
gammel  Bygning,  stillede  Sagen  sig  anderledes.  Saa  fandt  man  frem  nogle 
overflødige  Rum  og  overlod  den  til  midlertidigt  Brug.  Det  vilde  være  at 
trykke  Rigsdagen  ned,  nu  at  lade  den  nøies  dermed.  Saa  maa  den  hellere 
blive  i  sin   Kaserne,  hvor  den  er  Herre  i   Huset. 

Ogsaa  fra  Arkitekturens  Side  kan  der  gøres  vægtige  Indvendinger  imod 
denne  Anbringelse.  Det  har  til  alle  Tider  været  en  fast  Regel  i  god  Byg- 
ningskunst, at  de  enkelte  Hoveddele  af  en  Bygning  var  særlig  betegnede. 
Ved  Omdannelser  af  ældre  Bygninger  til  nyt  Brug  maa  man  slaa  af  paa 
denne  Fordring.  Men  her  maatte  der  siges  at  være  givet  Arkitekten  Frihed 
til  at  forme  sin  Bygning  efter  dens  Formaal.  Hvem  vil  imidlertid  udefra 
kunne  udfinde  Rigsdagens  Beliggenhed?  Og  hvad  der  gælder  om  Rigsdagen 
som  Helhed,  gælder  om  dens  enkelte  Afdelinger.  Intet  markerer  Rigsdags- 
salenes  Beliggenhed.    De    ligger    i    hver    sin   Ende    af  Fløien    og   er    tilmed 

•)  Del  maa  desuden  erindres,  at  jeg  har  ikke  set  Orieinallegningerne,  hvor  efter  alles  Sigende  alt  var  gjort 
for  ved  elegant  Tegning  og  fin  Farvelægning  og  indsmigrende  Fordeling  af  Lys  og  Skygge  at  virke  be- 
snærende paa  Beskueren,  der  saa  flygtigt  Jeg  ser  dem  jo  kun  i  Zinkotypi,  ganske  nogternt  henvist  til  at 
virke  ved  Linierne.  Men  jeg  kan  jo  se,  hvorledes  i  Planerne  intet  Middel  er  ladet  ubenyttet  til  at  virke 
bestikkende,  f.  Eks.  ved  Indtegning  af  Lofter  eller  store  kronede  Navnetræk  i  Slyng  i  Gaardsrummet. 

mærkelig  gemt  bort  inde  i  Bygningen,  hvorved  de  maa  nøies  med  Oven- 
lys, hvad  der  ikke  er  ubetinget  heldigt  om  Dagen  og  ved  Aftenmoder 
ubetinget  grimt.  Derimod  maa  det  fremhæves,  at  der  er  en  særdeles  smuk 
Forbindelse  mellem  Salene  ad  en  lang  bred  hvælvet  Gang,  der  paa  Midten 
vider  sig  ud.  Her  er  Plads  for  Medlemmerne  til  at  promenere  og  drøfte 
Sagerne  indbyrdes,  til  at  slutte  alle  de  mærkelige  Handler,  hvorpaa  dansk 
politisk  Historie  er  saa  rig,  og  der  er  endog  Plads  til,  at  Grupper  kan  samle 
sig  og  holde  smaa  korte  Privatmoder,  medens  „the  lobby"  er  fuld  afvandrende. 

Ved  den  Maade,  hvorpaa  Salene  ere  anbragte,  syndes  der  paa  det 
groveste  mod  Bygningslærens  elementæreste  Regler.  Naar  en  Betragter  ved, 
at  Rigsdagen  bor  i  den  sondre  Fløi.  og  at  Salene  ligger  i  hver  sin 
Ende  af  denne,  vil  han  se,  at  hver  Ende  har  et  bestemt  markeret  Parti, 
Forsiden  et  stort  Vindu  mellem  fire  Pilastre,  Floienden  et  gavlkronet, 
søilesmykket  Midterparti  med  tre  monumentale  Vinduer.  Han  vil  naturlig 
slutte,  at  dér  indenfor  ligger  Salene.  Landstingssalen  ligger  skævt  for  det 
store  Vindu,  og  mellem  den  og  Ydermuren  er  der  anbragt  en  Række  Smaa- 
værelser;  det  er  ikke  let  at  se  af  Planen,  om  der  er  syv  smaa  Hummere 
med  iait  fire  Vinduer,  eller  to  langstrakte,  uhyggelig  smalle  Rum,  det  ene 
med  tre,  det  andet  med  et  Vindu,  der  i  saa  Fald  giver  ganske  utilstrække- 
ligt Lys.  Foran  Folketingssalen  ligger  der  tre  smaa  Værelser  ud  mod  Ride- 
banen. Enhver  Bygningskyndig  vil  paa  Forhaand  tro,  at  dér  ligger  en  stor 
Sal,  og  vil,  naar  han  oplyses  om  sin  Feiltagelse,  udbryde:  „Aha,  det  er 
maskeret  Arkitektur.   Saa  interesserer  det  mig  ikke." 

Salene  i  Kongens  Repræsentationslokaler  er  lagt  tilsyneladende  uden 
gennemtænkt  Plan.  Man  vilde  formode,  at  Riddersalen  var  Ensembleets 
Midtpunkt.  Den  ligger  inde  mellem  nogle  andre  Sale  og  vender  ud  mod 
Slotskirken;  altsaa  ud  mod  en  Bagside.  Naar  nu  Kongen  ved  en  stor  festlig 
Leilighed  skal  frem  og  modtage  det  paa  Slotspladsen  forsamlede  Folks 
Hyldest,  da  skal  han  vandre  gennem  en  Række  Værelser  til  en  lille  Sal, 
der  ligger  bag  den  store  Soilestilling  midt  paa  Bygningen,  for  at  træde  ud 
paa  Balkonen.   Det  berøver  Mødet  al  umiddelbar  Hjertelighed. 

En  saadan  Plan  kan  enhver  Murmester  lave.  Men  Arkitekt  Jørgensen 
havde  dog  rent  formelt  holdt  sig  Programmet  efterretteligt. 

Om  hans  andet  Projekt,  Nr.  10,  blot  det,  at  der  synes  et  dog  ikke 
fuldt  gennemført  Princip  deri,  at  Vinduerne  sidder  skævt  i  Værelserne, 
d.  V.  s.  at  Rumfordelingen  er  sket  paa  maa  og  faa,  uden  Hensyn  til  Facade- 
inddelingen. Fra  Brunellesco  i  det  femtende  Aarhundrede  grundlagde 
Systemet  for  moderne  Paladsbygning,  har  gode  Arkitekter  forstaaet  at  bringe 
Indre  og  Ydre  til  at  svare  til  hinanden,  som  Middelalderens  Arkitekter  for- 
stod det  ved   Kirkebygningen. 

Nr.  10  fik  jo  imidlertid  kun  een  Stemme.  Yderligere  Kritik  er  derfor 
unødvendig.  Blot  at  Planen  er  betegnende  for  dens  Ophavsmands  Evne  til 
at  inddele  store   Bygninger. 

Om  de  Clemmensenske  Projekter,  Nr.  25  26  afgiver  Kommissionen 
følgende  mærkelig  haarde   Dom: 

Ad  Nr.  25/26.  De  ydre  Adgange  til  de  forskellige  Institutioner  ere 
gode,  hvilket  tildels  er  opnaaet  ved  at  nedrive  Forbindelsesbygningerne  og 
lægge  Slottet  med  brede  Boulevarder  ved  Siderne.  Planerne  ere  for  Slottets 
Vedkommende  mindre  gode,  navnlig  har  Riddersalen  en  uheldig  Form,  og 
Adgangen  til  Festlokalerne  er  mindre  heldig  ordnet.  Rigsdagens  Lokaler 
ville  med  nogle  Ændringer  kunne  blive  tjenlige.  Salene  erholde  ifølge 
Planen  vel  kun  Ovenlys,  men  det  vil  formentlig  uden  væsentlig  Vanskelig- 
hed være  muligt  at  tilveiebringe  Sidelys  ved  at  rykke  Salene  ud  mod 
Facaden  til  Ridebanen.  Hoiesterets  Lokaler  ville  kunne  bruges  med  nogle 
Ændringer.  Fagaden  mod  Slotspladsen  er  ikke  tiltalende,  men  i  Nr.  26  er 
angivet  en  mei^et  smuk  Facade'''),  der  uden  Vanskelighed  vil  kunne  overflyttes 

til  Nr.  25.  Arbeidet  er  i  sin  Helhed  originalt  og  angiver  i  de  store  Træk 
en   god   Losning  af  Opgaven. 

Mindretallet  (Kammerherre  Meldahl):  At  fremhæve  Fagaden  paa  Projekt 
26  som   „meget  smuk"**)   forekommer  ham  at  være  en  Overdrivelse. 

Enstemmighed  om  Tildeling  af  den  høieste  Pris,  3000  Kr.,  med  Adgang 
til  2den   Konkurrence,  med  et  sikret  Vederlag  af  yderligere  3000   Kr. 

Paa  et  tidligere  Punkt  i  Beretningen  har  Kommissionen  udtalt,  „at  den 
har  ment  at  burde  betragte  25  26  som  et  samlet  Projekt,  saa  meget  mere 
som  de  af  Forfatteren  ere  indsendte  under  eet  Mærke." 

Efter  Kommissionens  Betænkning  vilde  ingen  falde  paa,  at  der  her  var 
Tale  om  to  grundforskellige  Projekter,  hvorefter  det  ene  er  udarbeidet  i 
Henhold  til  Programmet,  det  andet  som  om  intet  Program  eksisterede, 
hvilket  efter  alle  Regler,  fulgte  Verden  over,  maatte  udelukke  det  fra  Pris- 
æskningen.  Kommissionen  har  ladet  som  intet,  har  tilmed  vilkaarlig  sam- 
menblandet de  to  Projekter,  og  har  ladet  henstaa  ganske  i  det  uvisse, 
hvilket  af  de  to  den  vilde  anbefale  lagt  til  Grund  for  Udarbeidelsen  af 
endelige  Planer.    Der   tales  om  en  original  Plan,  som   i  de  store  Træk  an- 


')   Rosen  tildeles  Kristian  d.  fites  Arkitekt,   fra  hvis   Kristiansborg  den  er  laant, 
")   Kritiken   rammer  Kristian  d.  tiies  Arkitekt,   Tra  hvis   Kristiansborg  den  er  laant. 

giver   en    god   Losning   af  Opgaven.    Hvilken    af  de    to  menes,  eller  menes 
de  begge  sammenblandede?  Sammenblanding  er  umulig. 

Den  „originale"  er  dog  sikkert  den,  der  gaar  udenfor  Programmet.  Her 
er  gjort  kort  Proces  med  det  Kristiansborg,  den  nulevende  Generation  har 
kendt.  Det  er  raseret,  forsvundet,  og  paa  den  tidligere  Vestfløis,  den  nu- 
værende Kolonnades  Plads,  er  foreslaaet  opført  een  lang,  lidet  dyb*)  Fløi, 
med  Facaden  fra  Kristian  d.  6tes  Slots  Hoi'edfløi.  Hvorledes  Forbindelsen 
med  Ridebanens  Bygninger  er  tilveiebragt,  er  mig  ikke  ganske  klart,  ei 
heller,    hvorledes    de    vilde    se    ud,    sete    fra    ved    Stranden.    Pladsen,    som 

skabes   foran  Slottet,    set   som   Perspektivet   fremstiller  den,   er  ikke  ueffen, 
naar  da  de  to  grufulde  Overbygninger  paa  Rigsdagspropylæerne  fjernes. 

Arkitektonisk  heldig  bliver  en  enligstaaende  Floi  som  Slottet  ikke;  men 
Kongen  kan  dog  faa  det  helt  pænt.  Men  Rigsdagen,  der  her  har  faaet  sin 
egen  Bygning,  er  blevet  mærkelig  skubbet  hen  i  en  Krog.  Man  skulde 
synes,  at  Arkitekten,  naar  han  havde  raseret  hele  den  ret  rummelige  Slots- 
plads, maatte  have  kunnet  finde  Udvei  til  at  opføre  de  to  Bygninger,  om 
han  vilde  skille  dem,  paa  den.  Men  han  har  gemt  Rigsdagsbygningen 
usynlig  inde  mellem  en  hel  Del  andre  Bygninger;  ud  mod  Slotspladsen  har 
han  lagt  en  kedelig  Længe,  betegnet  som  Restauration,  paa  gamle  kongelige 
Bibliotheks  Plads.  Først  den,  saa  Propylæerne,  saa  den  smukke  Ministerial- 
bygning.  Sikken  et  Sammensurium.    Omtrent  saaledes  vilde  tre   Urtekræm- 


*)  Uldet  dyb  tor  en  enligstaaende  Rygning. 

niere,  der  var  Naboer,  bygge,  for  at  Kunderne  ikke  skulde  tage  feil.  Er 
det  den  gode  Losning  af  Slotsholmens  Bebyggelse?  Man  tro  ikke,  at  de 
fine  Propylæer  har  noget  virkeligt  med  Rigsdagen  at  gore.  Maskeret 
Arkitektur!  Maskeret  Arkitektur  undskyldes  ellers  med  Omgivelsernes  Tryk. 
Her  findes  ingen  saadan  Undskyldning.  Traadt  gennem  dem  naar  man  ind 
i  en  Gaard,  og  Rigsdagen  ligger  ikke  lige  for,  man  maa  gaa  til  højre  over 
Gaarden.   Mon  det  er  det,  der  skal  kaldes  en  god   Losning  af  Opgaven? 

Den  Losning  synes  mig  ganske  uværdig  for  Rigsdagen  og  bringer  den 
jo  ikke  ind  i  Kristiansborg.  Saa  hellere  bygge  ny  Rigsdagsbygning  paa 
Kasernens  Grund.   — 

Det  Projekt,  der  fulgte  Programmet,  synes  mig  uheldigt,  fra  hvad  Led 
jeg  end  betragter  det.  Slottet  bygges  op  af  fire  Floie,  Kongen  faar  Halv- 
delen ud  mod  Slotspladsen,  Rigsdagen  den  anden  Halvdel  ud  mod  Ride- 
banen. Slottet  er  lagt  frit,  da  de  nærmeste  Sving  af  Ridebanens  Bygninger 
er  nedbrudte  Man  forstaar  ikke,  at  en  dansk  Arkitekt  kan  bære  det  over 
sit  Hjerte  at  nedrive  noget  af  den  fineste  Bygningskunst  i  Kobenhavn.  De 
af  ham  planlagte  Boulevarder  vilde  ingenlunde  dække  de  smalle  Gavlender, 
der  uskont  og  umotiveret  staar  frit  paa  begge  Sider  af  Slottet.  Der  kan 
iøvrigt  ikke  blive  Plads,  hverken  paa  den  ene  Led  eller  paa  den  anden, 
til  de  saakaldte  „Boulevarder".  Han  har  desuden  lagt  Slotskirken  frit,  hvad 
denne  Kirke  paa  ingen  Maade  taaler.  Den  maa  vel  ogsaa  staa  i  Forbindelse 
med  Slottet,  for  at  kongelige  Processioner  kan  bevæge  sig  tørskoede  fra 
den  ene  Bygning  til   den  anden. 

Kommissionen  udtaler,  at  Facaden  mod  Slotspladsen  er  ikke  tiltalende 
(hos  mig  har  den  øget  Beundringen  for  Amalienborgs  Arkitekt),  men  trøster 
med,  at  i  Nr.  26  er  angivet  en  meget  smuk  Facade,  der  uden  Vanskelighed 
vil  kunne  overfores  til   Nr.   25. 

Et  sligt  Forslag  er  næppe  hørt  fra  Arkitekter  for.  En  monumental 
Fagade  er  dog  ikke  som  en  Uldsok,  der  kan  passe  begge  Fødder.  I  dette 
Tilfælde  er  det  fysisk  umuligt  at  udføre,  med  mindre  Rummenes  Beliggen- 
hed og  Anta!  ogsaa  skal  overfores  til  den  anden  Bygning;  men  saa  skal 
den  helt  ombygges,  da  hverken  dens  Maal  eller  Form  er  beregnet  for 
Kristian  d.   6tes  Fagade. 

Under  disse  Omstændigheder  synes  det  at  have  mindre  at  sige,  om 
Riddersalen  har  en  heldig  eller  uheldig  Form;  en  saadan  maa  sikkert  kunne 
laanes  fra  et  andet  Projekt,  der  byder  en  god  Festsal.  Den  er  mærkeligt 
nok  lagt  ud  til  den  mørke  Gaard,  i   Stedet  for  ud  til  Slotspladsen. 

Rigsdagen  er  bleven  bedre  behandlet  end  i  det  „originale"  Projekt, 
hvor  Forfatteren  dog  havde  anderledes  fri  Hænder.  Den  har  virkelig  faaet 
sit  eget  Hus.  Betænkningen  beklager,  at  Salene  har  Ovenlys,  men  mener 
at  kunne  raade  Bod  herpaa  ved  at  rykke  dem  ud  til  Fagaden.  Man  skulde 
synes,  at  for  at  det  kunde  gøres,  maatte  Planen  helt  lægges  om,  hvad  der 
naturligvis  ikke  er  saa  vanskeligt  som   at  fiytte   Fagader. 

Hvem  husker  ikke  Puzzlespillet.   Man  skød   firkantede  Brikker,  der  var 

lagt  i  Uorden,  frem  og  tilbage,  til  de  laa  i  Orden.  Dette  er  et  arkitektonisk 
■Puzzlespil,  hvor  Brikkerne  er  ulige  store.  Det  vil  give  anderledes  Hoved- 
brud. 


M.  Nyrops  Proiekter,  Nr.  27/28,  faar  følgende  Bedomnielse  at'  Fler- 
tallet: 

Ad.  Nr.  27  (28).  Slottets  Helhed  o;j,  Forbindelsen  med  By<^ning.ernc  om 
Ridebanen  er  hævdet  i  Projektet,  og  viser,  at  dette  er  forfattet  af  en  talent- 
fuld Kunstner.  Planerne,  der  i  visse  Maader  angive  en  heldig  Fordeling  af 
Pladsen  imellem  de  tre  Institutioner,  maa  i  Enkelthederne  underkastes  væ- 
sentlige Ændringer,  ikke  mindst  for  Hoffets  Vedkommende.  Rigsdagens  An- 
bringelse i  Floien  mod  Slotskirken  er  ikke  heldig.  Den  angivne  Anbringelse 
af  de  tvende  Rigsdagssale  i  2  Etager  fortjener  Opmærksomhed,  den  er 
økonomisk  og  tilsteder  navnlig  særlig  gode  Lysforhold  (Sidelys  fra  hoitsid- 
dende  Vinduer).  Lokalerne  ere  maaske  noget  knebent  beregnede,  navnlig 
gælder  dette  for  Rigsdagen,  men  Udgiften  ved  Projektets  Gennemførelse  er 
ogsaa  langt  mindre  end  ved  noget  af  de  andre  Projekter  og  holder  sig 
strengt  indenfor  den  i  Programmet  angivne  Byggesum,  hvad  der  ogsaa  har 
haft  Betydning  ved  Indstillingen  af  dette  Projekt.  Bygningens  Arkitektur 
harmonerer  ikke  med  de  omkring  Ridebanen  liggende  Bygninger  (se  fremhævede 
Linier  ovenfor),  ligesom  den  i  det  Hele  efter  Fleres  Skønnende  mangler  noget 
i  den  festlige  Værdighed,  som  kunde  ønskes  ved  Landets  Slots-  og  Rigs- 
dagsbygning. 

Mindretallet  (Kammerherre  Meldahl)  udtaler:  Hvad  angaar  Projekt  27/28 
maa  det  betragtes  som  en  uheldig  Løsning  at  lægge  Rigsdagens  Mødesale 
i  to  forskellige  Etager;  dette  Projekts  Planer  og  Fagader  ere  desuden  saa 
lidet  modne,  at  det  ikke  forud  for  de  andre  bor  indstilles  til  en  af  de 
største  Præmier.  Den  Udtalelse,  at  „det  viser  Forfatterens  særlige  Be- 
gavelse" forstaar  han  ikke,  thi  dette  konstateres  ikke  ved  de  Projekter, 
Forfatteren  har  forelagt  til   Bedømmelse. 

Flertallet  indstillede  med  ovenstaaende  Motivering  Martin  Nyrop  til  en 
Præmie  paa  3000  Kr.,  med  Adgang  til  2den  Konkurrence  og  Sikring  af 
yderligere  3000   Kr. 

Udvalget  havde  paa  et  tidligere  Punkt  i  Beretningen  skrevet:  de  (27/28) 
kunne  næppe  skilles  ad,  da  der  baade  i  Tegningerne  og  i  de  tilhorende 
Oplysninger  henvises  fra  det  ene  til  det  andet. 

Uagtet  Publikums  Dom  over  de  Nyropske  Projekter  blev  udtalt  med 
utvetydig  Tydelighed  —  nogle  vilde  gerne  udlægge  den  som  en  Reaktion 
mod  for  høit  spændte  Forventninger  —  og  uagtet  Kommissionens  tvende 
Udtalelser  begge  indeholder  den  skarpeste  Dom,  der  blev  fældet  over  noget 
Projekt,  maa  det  dog  være  mig  tilladt  at  levere  Motiverne  til  disse  Ud- 
talelser.  En   Kritikers  Opgave  er  ikke  at  udtale  umotiveret  Ros  eller  Dadel, 

men  at  søge  at  udfinde  Grundene  til  det  Mishag  eller  Behag,  et  Kunstværk 
fremkalder  hos  det  Publikum,  der  ikke  har  Tid  til  selv  at  klare  sig  Mo- 
tiverne til  sine  Følelser. 

Kommissionen  slaar  de  to  uforenelige  Projekter  sammen,  skønt  det  ene 
strider  imod  Programmets  Fordringer  og  altsaa  i  det  mindste  intet  Krav 
har  paa  Præmie.  Jeg  maa  holde  dem  ude  fra  hverandre  og  tager  forst  det 
programstridige  (Nr.  28)  for  mig,  da  Kunstneren  her  havde  fri  Hænder  og 
altsaa   kunde  skabe  den   ideale   Losning. 

Han  har  nedrevet  den  sondre  Floi  og  opfort  en  forholdsvis  dyb  Vestfløi, 
benyttende  de  gamle  Fundamenter.  Planen  set  i  Tegning  tager  sig  ikke 
godt  ud  med  de  tre  ulige  dybe  Floie.  Vestfløien  er  bleven  Kongefløi,  Nord- 
fløien  huser  Rigsdagen,  og  i  en  Krog  af  Østfloien,  den  ud  mod  Slotsplad- 
sen, har  han  lagt  Hoiesteret,  uden  paa  nogen  Maade  at  markere  dens  Be- 
liggenhed. Baade  Kongens  og  Rigsdagens  Afdeling  har  færre  Værelser  end 
der  er  forlangt.  Den  kongelige  Riddersal  er  lagt  ind  mod  Gaarden,  i  Stedet 
for  ud  mod  Ridebanen.  Der  er  hverken  Udsigt  fra  dens  Vinduer,  ei  heller 
er  der  den  lette  Forbindelse,  der  bor  være  mellem  Kongen  og  Folket 
udenfor. 

Kongen  kan  maaske  nøies  med  de  ham  tiltænkte  Lokaler.  Men  Rigs- 
dagen kan  umulig  tage  til  Takke  med  det,  der  bydes  den.  Dens  Lokaler 
er  lagte  i  to  Etager,  hvad  der  strider  mod  dens  bestemte  Ønsker.  Salene, 
der  ligger  lige  over  hinanden,  markeres  unægtelig  udefra  ved  en  firkantet 
Karnap.  Men  hvilken  værdig  Beliggenhed  for  dem :  deres  Vinduer  vender 
ud  mod  en  Smøge,  der  begrænses  af  Slotskirkens  kedelige  Sydside  og 
aabner  et  Kig  gennem  den  snevre  Gyde  mellem  Slotskirken  og  Musæet. 
Kommissionen  henviser  til  det  heldige  Sidelys,  de  vil  modtage  fra  hoitsid- 
dende  Vinduer.  En  Lægmand  vilde  snarest  tro,  at  der  blev  sparsomt  Lys. 
Maaske  de  skal  sidde  saa  høit,  at  Medlemmerne  ikke  kan  se  ud  ad  dem ; 
saa  gør  det  ganske  vist  ikke  saa  meget,  hvad  Genboer  Rigsdagen  har.  Det 
tilsigter  maaske  at  bevirke,  at  Medlemmernes  Opmærksomhed  ikke  afledes 
ved  en  fornoielig  Udsigt.  Saaledes  blænder  Fabriker  de  nederste  Vinduer, 
for  at  Arbeiderne  ikke  skal  kigge  ud  og  dermed  spilde  Tiden.  Men  Vin- 
duerne i  alle  Værelser  skal  vel  ikke  sidde  saa  hoit,  at  de  minder  om 
Fængselsvinduer?  Eller  hvorfor  skal  Rigsdagsmændene  straffes  med  at 
have  en  Udsigt,  der  ikke  er  bedre  end  den  Fattigfolk  har,  der  bor  til 
Gaarden? 

Desuden,  der  synes  ikke  at  være  anden  Adgang  til  Salene  for  Med- 
lemmerne fra  deres  Hovedtrappe,  som  ligger  i  en  Krog,  end  gennem  en 
Række  Værelser. 

Det  ydre  er  et  Par  store  formløse  Pakhuse  med  uartikulerede  Mur- 
flader, hvorigennem  der  er  brudt  fem  store  Portaabninger,  slaaet  ind  i 
Muren  uden  Motivering,  og  med  et  Par  løst  paahængte  Karnapper  og  Bal- 
koner, der  ligner  saadanne,  som  anbringes  af  ærgerrige  Murmestre  paa 
Leiehuse  ved  Sortedamssø.    De   to  Portaabninger  ved  Slotskirken  og  Mini- 

sterialbygningen  overgaar  i  Grimhed  alt,  hvad  moderne  københavnsk  Byg- 
geri kan  opvise. 

Og  tænk  paa  den  Farve,  han  vilde  give  sine  Bygninger:  en  brunrod 
Overstrygning.  Hvor  vilde  den  ikke  staa  mod  Ridebanens  Fornemhed  til 
den  ene  Side,  til  Slotskirkens  graa  Simpelhed  og  den  smukke  Ministerial- 
bygnings  dybrøde  Mursten  paa  den  anden. 

Det  programmæssige  Projekt  har  tre  Floie,  hvoraf  den  nordre  er  til- 
faldet Rigsdagen,  der  er  anbragt  ganske  som  i  den  omtalte  fri  Plan.  Konge- 
fløiens  Simpelhed  ud  mod  Slotspladsen  er  rørende,  og  de  velkendte  Nyrop'- 
ske  Karnapper  ophængte  paa  den  flade  Mur  kan  bevæge  til  Taarer.  Nyrop 
synes  at  have  holdt  til  Raade  med  sin  Fantasi,  til  han  kom  til  den  Side, 
der  vender  mod  Ridebanen.   Her  har  han  intet  nægtet  sig.   Kongefløien   har 


^  -fc,'  [IIILLl.LLii  irj  [lli 

*    \    i 

,=r,  li  Ir  ^  I      . 

^t1^  i  i 

-n"i r"ffe 

28.    M.  Nyrop:    Uprogrammæssigl   Projekt.      Plan   at    1ste  Sal. 


en  Fagade,  der  minder  om  det  sidst  afbrændte  Kristiansborg  Front.  Lige- 
overfor den  er  den  gamle  Kolonnade  omtrent  bevaret.  Floiene  er  udsmyk- 
kede i  noget,  der  vist  maa  kaldes  tysk  smaafyrstelig  Renaissancestil.  Ud 
fra  disse  gaar  igen  et  Par  Smaavinger  med  usmykkede  Murflader;  de 
krones.  Gud  hjælpe  mig!  af  hver  sin  Capri  Pergola!  Har  Arkitekten  tænkt 
sig,  at  Rigsdagens  og  Høiesterets  Medlemmer  i  maaneklare  Nætter  skulde 
sidde  der  og  pokulere  og  røre  Luthens  Strenge  til  kælne  Sange,  eller  hvad 
er  Meningen? 

Skal  det  være  Udsigtspunkter,  fra  hvilke  man  ret  skal  kunne  overse 
hele  Bygningskomplekset  og  se  den  uendelige  Forskel  mellem  den  gamle 
Deilighed  og  den  ny   Uformuenhed? 

Omtrent  saaledes  kunde  det  tænkes,  at  fire  Slægtled  af  en  lunefuld, 
byggegal.  pengelos  tysk   Fyrstefamilie   vilde  bygge. 

Den  indre  Plan  gider  jeg  ikke  omtale;  den  er  ikke  bedre  end  den 
ydre. 

Og  saadanne  Projekter,  om  hvilke  Kammerherre  Meldahl  bruger  det 
forsigtige  Ord,  at  de  ere  „lidet  modne",  hædredes  med  den  høieste  Præ- 
mie, 3000  Kr.  +  3000  Kr.  -[-  Adgang  til  Deltagelse  i  2den  Konkurrence 
med  Udsigt  til,  at  Slottets  Opforelse  dog  maaske  tilsidst  spilledes  i  Hæn- 
derne paa  deres  Forfatter. 

Det  var  ingen  Hemmelighed  ude  i  Byen,  at  Nyrop  havde  meget  svært 
ved  at  komme  med  blandt  Præmietagerne.  Der  maatte  arbeides  meget  og 
lirkes  meget,  og  det  Argument  maatte  benyttes  mange  Gange,  at  Byg- 
mesteren af  Kobenhavns  ny  Raadhus  kunde  man  ikke  lade  staa  udenfor 
Præmietagerne,  og,  naar  han  forst  var  der,  maatte  han  være  i  forste 
Række. 

Raadhusets  Bygmester  bør  et  velstillet  Samfund  stille  saaledes,  at  han 
er  sikret  et  anstændigt  Udkomme,  til  han  lukker  sine  Øine.  Hvis  Raad- 
husets Opforelse  har  udsuget  hans  Kraft,  da  maa  det  store  Værk  være 
Hæder  nok  for  hans  Liv.  Har  det  øget  hans  Kraft  —  ti  den  Stærkes  Styrke 
oges  ved  de  store  Opgavers  Gennemforelse  —  da  bor  Samfundet  drage 
den  Nytte  af  hans  Kraft,  det  kan.  Men  i  en  offentlig  Konkurrence  om  et 
stort  Statsarbeide  har  han  ikke  privilegeret  Forret  for  den  yngste  Elev  fra 
Akademiet.   Hvad  han  skal  have,  maa  han  tilkæmpe  sig. 

Kort  før  Dommen  bekendtgjordes  sagde  Hr.  Prof.  Holm  i  en  Samtale 
med  Arkitekt  Mørk-Hansen:  Hvad  skal  man  gøre  ved  dem,  der  har  ind- 
sendt Projekter,  der  ligger  udenfor  Programmet?  Dem  kan  man  dog  ikke 
godt  give  Præmier,  vel?  —  M.  H.:  Nei,  det  kan  man  vistnok  ikke.  — 
Prof.  H.  H.:  Nei,  det  kan  man  vist  ikke.  Men  de  har  dog  gjort  et  stort 
og  uegennyttigt  A'-beide,  som  de  vidste  ikke  kunde  præmieres.  Synes  De 
ikke,  man  burde  se  at  skaffe  en  Bevilling,  der  vilde  kunde  belønne  dem 
for  dette  Arbeide?  M.   H.:   Det  vilde  maaske  være  en   Udvei.   — 

Hvorpaa  d'Hrr.  Nyrop  og  Clemmensen  fik  „Præmier"  for  deres  pro- 
gramstridige Udkast. 

Saa  var  det  da  lykkedes  at  faa  Hr.  Professor  Hans  Holms  tre  Elever, 
Assistenter  og  Konduktører  belønnet  hver  med  600U  Kr.  og  Udsigten  for  en 
af  dem  til  at  faa  Slottet  at  bygge.  Det  var  et  udmærket  Skaktræk  at  stille 
dem  noiagtig  paa  lige  Linie.  Ti  derved  blev  der  befæstet  et  tilsyneladende 
uoverstigeligt  Svælg  mellem  dem  og  dem,  der  kom  i  anden  Række,  og 
som  maatte  noies  hver  med  1500  Kr.  og  ingen  Adgang  til  at  deltage  i 
2den  Konkurrence,  som  forbeholdtes  Prof.  Holms  Elever  og  Venner.  Des- 
uden kunde  de  ikke  faa  deres  Tegninger  udleverede  til  eget  Brug  eller  til 
at  vise  Publikum.  De  havde  faaet  Præmie,  og  Tegningerne  var  ikke  længer 
deres,  og  Offentligheden  var  udelukket. 

Den   var  ikke  daarligt  regnet  ud. 

Det  ene  af  de  med  15(){)  Kr.  begravede  Projekter  var  udarbeidet  af 
Arkitekterne   Brummer  og  Mørk-Hansen. 

Om  denne   Plan   udtaler  den  samlede   Kommission: 

Ad.  Nr.  12.  Planerne  ere  brugelige  for  Rigsdagen.  Anbringelse  af  Sa- 
lene i  Facaden  ud  imod  Ridebanen  er  original  og  tillader  gode  Lysforhold, 
hvorhos  Hovedadgangenes  og  Trappernes  Beliggenhed  er  god,  derimod  ere 
Lokalerne  for  Hoffet  kun  brugelige  med  væsentlige  Ændringer.  Høiesteret 
er  tænkt  anbragt  i  en  særlig  Bygning,  hvis  Beliggenhed  ikke  kan  billiges. 
Fagaderne  ere  talentfuldt  behandlede,  dog  er  Anbringelsen  af  de  tvende 
lavere  Loggiaer  i  Forbindelse  med  Slotsbygningen  mindre  heldig.  Pladsen 
er  ikke  okonomisk  udnyttet,  hvorved  Arbeidet  vil  blive  uforholdsmæssig 
kostbart. 

Naar  man  læser  denne  den  samlede  Kommissions  Udtalelse,  undrer  man 
sig  ikke  over,  at  Rygtet  i  Byen  sagde,  at  Projektet  vilde  være  i  Præmie- 
tågernes  første   Række. 

Lad  mig  forst  udtale  mig  om  de  reiste  Anker.  Jeg  forstaar  mig  ikke 
paa  Hofholdningens  Krav.  Det  krævede  Antal  Rum  er  der,  og  de  har  de 
forlangte  Maal.  En  mindre  Omlægning  af  Salene  kunde  vel  nok  ordnes; 
det  vilde  i  hvert  Fald  være  lettere  end  at  flytte  Facader.  —  Høiesteret  har 
for  alle  spillet  en  underordnet  Rolle,  fordi  Programmet  ikke  fordrede,  at 
Høiesteret  skulde  anbringes  i  Slottet.  —  Den  sidste  Anke  er  en  uløselig 
Gaade;  maaske  ligger  det  kun  i  en  daarlig  Omgang  med  det  danske  Sprog. 
Det  lille  „hvorved"  staar  saa  løierligt.  Det,  at  Pladsen  ikke  er  okonomisk 
udnyttet  -  der  er  det  forlangte  Antal  Værelser  i  Hovedetagen  og  de  har 
de  opgivne  Maal  —  kan  ikke  gøre  Slottets  Opførelse  uforholdsmæssig  kost- 
bar. Hvis  Bygningen  mulig  bliver  for  kostbar,  maa  det  ligge  i,  at  der  er, 
hvad  der  skal  være,  i  smuk  Oiden,  og  at  Stilen,  der  er  benyttet,  følger 
Traditionen  med  Hensyn  til  den  mod  Slotspladsen  vendende  Side,  og  de 
alt  tilstedeværende  Bygninger  i  den  mod  Ridebanen  vendende  Side.  Skulde 
Omkostningerne  vise  sig  for  store,  vilde  Valget  staa  imellem,  om  Staten 
vilde  ofre  noget  mere  paa  en  praktisk  og  smuk  Bygning,  eller  om  For- 
fatterne kunde  bevare  det  værdifulde  i  Planen  og  slaa  noget  af  paa  Roko- 
koens Fordringer.  Forøvrigt  viser  deres  Overslag,  at  de  mener  at  kunne 
holde  sig  indenfor  den  bevilgede  Sum.  —  Anken  mod  de  smaa  Loggiaer 
ved  Hovedfacadens  Ende  er  berettiget.  De  kan  imidlertid  skæres  væk  med 
en  Kniv,  uden  at  Planen  forandres  det  mindste;  det  viser  deres  Over- 
flødighed. Portalen  til  Rigsdagsbygningen  synes  mig  ikke  ganske  at  svare 
til  Facaden.  —  Den  stærkeste  Anke,  jeg  kunde  fremføre,  maatte  gøres  mod 
Taarnet.  Det  passer  ikke  rigtig  til  Kongefagaden,  fordi  den  Bygningsstil 
ikke  fordrer  Taarn.  Kristian  d.  6tes  Slot  havde  imidlertid  Taarn,  og  det  var 
ikke  for  kønt.  En  By  kan  ikke  faa  for  mange  Taarne;  dens  Silhouet  vinder 
i  saa  høi  Grad  derved.   Og  set  fra  Ridebanen   maa  Taarnet  virke  fortrinligt. 

Nu  til  de  gode  Sider:  De  gamle  Mure  er  benyttede;  i  Stedet  for 
Kolonnaden  er  opført  en  Forbindelsesbygning  mellem   de  to  Sidefløje,  hvor- 

ved  der  vindes  megen  Plads.  Kongen  faar  den  mod  Slotspladsen  vendende 
Hovedfloj  med  et  Stykke  af  hver  Sidefløj.  Rigsdagen  faar  den  ud  mod 
Ridebanen  vendende  Hovedfloj  med  et  Stykke  af  hver  Sidefioj.  De  to  Halv- 
dele er  skilte  og  dog  forenede  med  to  lavere  Partier.  Hans  Majestæt  Kon- 
gens Hovedfloj  er  den  hoieste,  tilsyneladende  bredeste  og  den  værdigste. 
Det  er  tilsyneladende  det  Kristiansborg,  som  saa  mangen  af  os  har  kendt, 
der  er  genopstanden,  men  unægtelig  i  en  forædlet  Skikkelse.  Den  maa 
virke  behageligt  paa  alle  dem,  der  erindrer  det  gamle  Slot  og  savner  dets 
tunge  FaQade. 

Ud  mod  Ridebanen  er  det,  at  det  helt  ny  er  skabt.  Der  er  Arkitekturen 
let  og  festlig  Rokoko  i  Tilslutning  til  Ridebanens  Bygningers,  og  Taarnet 
synes  mig  at  staa  fortræffeligt  til  al  denne  Lethed,  vokser  ligesom  organisk 
ud  af  den  og  afslutter  den. 

De  to  Halvdele  har  forskellig  Stil,  og  den  gennemføres  i  alle  Enkelt- 
heder. Vanskeligheden  maatte  være  at  lade  de  to  Halvdele  modes.  Deres 
Tagformationer  var  saa  helt  forskellige.  Derfor  maatte  Sidefløjene  afbrydes, 
hvad  der  tillige  bragte  Lys  ind  i   den  ellers  for  skumle  Gaard. 

Her  var  altsaa  virkelig  opnaaet,  at  Kongen  fik  sit  gode  Hus  og  Rigs- 
dagen sit  lige  saa  gode  Hus  indenfor  Kristiansborgs  Bygningskompleks. 
Og  dog  saa  hver  Bygning  var  skilt  tydelig  ud  for  sig;  saaledes  imidlertid, 
at  ved  højtidelige  Lejligheder  Rigsdagen  i  samlet  Procession  uden  at  for- 
lade Bygningen  kunde  begive  sig  fra  dens  Hus  over  i  Kongens.  Og  se, 
hvor  godt  alt  er  betegnet.  Midtpartiet  af  Kongens  Hus  er  fremhævet  ved 
Søilestillingen  med  Gavlfront;  der  bagved  ligger  Riddersalen.  Rigsdagens  to 
Afdelinger  faar  hver  sin  jævngode  Plads,  tydeligt  mærket  ved  en  apsis- 
lignende  søilesmykket  Udbygning.  Og  de  to  Sale  forbindes,  som  det  ønske- 
des, ved  en  bred  og  festlig  Korridor,  hvor  der  vil  være  god  Plads  til  at 
strække  Benene  og  til  at  samtale. 

Her  er  ingen  maskeret  Arkitektur;  hvad  der  angives  udefra,  det  findes 
indenfor. 

Hvis  Planen  af  Beletagen  blev  forelagt  en  hvilkensomhelst  upartisk 
Arkitekt  Verden  over,  vilde  han  hurtigt  udtale  sin  Anerkendelse  af  den. 
Arkitektur  er  nemlig  ikke  J.  P.  Jacobsensk  Lyrik,  hvor  alle  Uregelmæssig- 
heder er  tilladte,  naar  blot  der  frembringes  Stemning.  Arkitektur  har  til 
alle  Tider  været  strengt  bundet  af  Regler,  og  det  gjaldt  en  Bygnings  Indre 
som  dens  Ydre.  En  Ordning  som  den  ligebenede  Trekant,  der  dannes  af 
Riddersalen  og  de  to  Rigsdagssale  og  midt  mellem  dem  Fællessalen,  er 
mønstergyldig.  Og  denne  ordnede  Regelmæssighed  kan  ikke  siges  købt  paa 
Bekostning  af  Frihed  og  Elegance  i  Bygningens  Ydre. 

Der  kunde  reises  den  Indvending,  at  der  var  brugt  Stilarter,  som  ikke 
var  vor  Tids,  men  to  svundne  Tiders.  Forholdene  har  medført  dette.  At 
bygge  et  Kongeslot  er  i  Virkeligheden  ikke  vor  Tids  Opgave.  Det  var  en 
Opgave,  der  naturligt  tilfaldt  Enevældens  Arkitekter  og  som  de  løste  til 
Fuldkommenhed.    Hvad    Kongemagten    har   beholdt    tilbage    fra    den  Tid  er 

Ceremoniellet,    og    det  m:i;i   fordre  den   Arkitektui'  til   at  udfolde  sig  i,  sotn 
det  skabte. 

Det  var  en  værdig  Opgave,   med   moderne  Midler  at  skabe  en  moderne 


Parlamentsbygning.  Men  det,  at  vor  skulde  ligge  ud  mod  Ridebanen  og 
slutte  sig  harmonisk  'til  Omgivelserne  nødvendiggjorde  Rokokoens  Anven- 
delse. 

Det  var  dette  Projekt,  som    bragte   den   eneste  Losning  af  den  af   Pro- 

grammet  stillede  Opgave,  kongelige  Festlokaler  og  Rigsdagsbygning  rejst 
paa  Kristiansborgs  Ruiner,  der  uden  Begrundelse  skulde  begraves.  Det 
eneste,  der  havde  virkelig  givet  Rigsdagen,  'hvad  Rigsdagens  var,  der  havde 
stillet  den  paa  lige  Linie  med  Kongemagten,  men  ligesom  sænket  dens 
Hoved  en  Kende  lavere,  det  maatte  Rigsdagen  ikke  faa  at  se.  Den  Del  af 
Kommissionen,  der  vidste  hvad  den  gjorde,  trak  den  endelige  Bedømmelse 
ud,  til  Rigsdagen  var  hjemsendt.  Dernæst  stolede  den,  der  brød  sig  fejl  om 
Programmet,  paa,  at  Ministeren  vilde  overholde  den  Del  af  Programmet, 
der  vedkom  ham.  Det  var  Hemmeligholdelsen.  Arkitekt  Brummer  nødte 
Hs.  Exe.  Minister  Høgsbro  til  at  lade  alle  de  indsendte  Projekter  offentlig 
udstille,  og  Hr.  Kammerherre  Meldahl  bevægede  ham  til  at  offentliggøre 
Kommissionens  Beretning  i  Statstidende.  Alle  de  udelukkede  ønskede  Ud- 
stilling; de  tre  højst  præmierede  kviede  sig.  Uvillien  motiveredes  med,  at 
saa  kunde  jo  den  ene  Konkurrent  lære  af  den  anden.  Som  om  Kunst  be- 
stod i  noget  andet  end  det,  at  se  hvad  andre  har  skabt,  tilegne  sig  det, 
gøre  det  til  sit  og  nyskabe  det. 

Offentligheden  blev  altsaa  mod  Forventning  indladt,  og  den  fældede 
som  bekendt  en  noget  anden  Dom  end  Kommissionen.  Men  der  var  ingen, 
der  virkelig  paatog  sig  at  veilede  og  oplyse  den  offentlige  Mening  —  og 
de  Udelukkede  forblev  udelukkede.   Dommen  syntes  inappellabel. 

Havde  man  vovet  at  være  blot  en  Smule  aaben  og  retfærdig,  havde 
alle  Præmietagere  vel  faaet  Adgang  til  anden  Konkurrence.  Det  var  Kam- 
merherre Meldahls  Ønske.  De  fire  andre  Arkitekter  i  Udvalget  holdt  imid- 
lertid bestemt  paa,  at  kun  deres  tre  begunstigede  Venner  skulde  have 
Adgang.   Saaledes  blev  det. 

Ministeren  handlede  vist  korrekt.  Han  bøiede  sig  for  den  af  hans  For- 
gænger indsatte  Avtoritets  Afgørelse.  Han  saa  vel  heller  ikke  klart,  hvad 
der  i  Virkeligheden   var  sket. 

Ordet 

JUSTITSMORD 

er  blevet  udtalt  i   Anledning  af  Kommissionens  Afgørelse. 


II. 

Jeg  har  været  nødsaget  til  at  søge  at  tjene  mit  Brød  i  Udlandet,  for 
at  kunne  skrive  mine  danske  Bøger.  Ved  dem  spinder  jeg  ikke  Silke,  til 
Trods  for  en  treaarig  Statsunderstottelse  paa  800   Kr. ''O- 

Jeg  tilbragte  Efteraaret  1904  i  London,  Januar  1905  i  Paris,  hvorefter 
Reisen  gik  over  Schweiz  til  Florens.  Jeg  trængte  da  til  en  Ferie,  og  var 
derfor  paa  Sicilien,  da  jeg  i  National-Tidende  læste  om  Udfaldet  af  Kon- 
kurrencen, og  derpaa  tre  Interviews  med  de  tre  heldige  Præmietagere. 
Deraf  interesserede  mig  særlig  Martin  Nyrops  Udviklinger,  der  senere  dog 
viste  sig  at  staa  i  saa  mærkelig  Strid  med  hans  Planer. 

To  Dage  efter  at  have  læst  dette  i  Taormina,  blev  jeg  i  Girgenti  syg 
af  Influenza,  men  naaede  dog  at  komme  til  Palermo,  hvor  jeg  laa  i  længere 
Tid.  Det  samme  gentog  sig  i  Neapel  og  i  Menaggio.  Endelig  naaede  jeg 
Pinsedag  syg  hjem   til   Danmark. 


')  Jeg  onsker  ikke  at  optræde  som  Martyr,  ei  heller  at  stille  mig  i  Selvglorifikaiionens  bengalske  Belysning. 
Jeg  nødsages  imidlertid  til  at  fremkomme  med  folgende  Bemærkninger  til   Publikum; 

Jeg  har  skrevet  en  Række  Boger  om  Kunst,  deriblandt  to  om  Skribentens  Kunst.  Naar  undtages  en 
meget  elskværdig  Artikel  af  Georg  Brandes  —  for  hvilken  jeg  endnu  er  ham  taknemlig  —  om  min  Første 
Bog,  er  mine  Boger  uden  Undtagelse  af  de  Kritikere  herhjemme,  som  man  skulde  tro  egnede  sig  til  at 
domme  om  dem,  blevne  udskældte  og  forhaanede.  Det  har  været  mig  ret  ligegyldigt.  Jeg  har  ikke  taget 
til  Genmæle  —  paa  Tryk.  Jeg  har  nedskrevet  forskellige  Opgor  med  mine  Kritikere,  derved  er  det  blevet. 

—  Jeg  har,  med  Undtagelse   af  en  kort  spøgefuld  Reiseskiise  og  en  mindre  Artikel  om  min  afdøde  Fader 

—  begge  i  Politiken  -=-  aldrig  offentliggjort  en  Linie  uden  at  sætte  mit  fulde  Navn  under.  Jeg  har  fire 
Gange  offentliggjort  motiveret  Kritik,  rettet  mod:  1)  Joakim  Skovgaards  største  Værk,  Malerierne  i  Viborg 
Domkirke;  2)  Georg  Brandes  største  Bog,  Wiliam  Shakespeare;  3)  Brygger,  Dr.  Carl  Jacobsens  „slorste" 
Gave,  David;  4)  Martin  Nyrops  største  Værk,  Raadhusets  Facade.  Hver  Gang  —  undtagen  Nr.  2  —  er 
jeg  blevet  overdænget  med  en  Bunke  Snavs,  men  ikke  mødt  med  Argumenter.  —  Det  vil  maaske  bemærkes, 
at  det  er  Storvildt,  jeg  har  jaget.  Folk  hvis  materielle  Velfærd  det  var  saa  vel  ude  af  min  Magt  som  ude 
af  min  Hensigt  at  skade;  enhver,  der  træder  frem  for  Offentligheden,  maa  finde  sig  i  Kritik.  —  Jeg  har 
aldrig  været  knyttet  til  noget  Blad  som  Anmelder  i  nogen  Form,  skønt  jeg  har  haft  Tilbud,  med  Løfte  om 
saadan  Betaling,  at  det  betød  noget  for  mig  paa  en  Tid,  hvor  jeg  ikke  vidste,  hvorfra  jeg  skulde  faa 
Pengene  til  at  leve  for.  Jeg  har  ikke  villet,  fordi  jeg  ikke  har  villet  lægge  nogen  Sten  i  Veien  for  nogen 
kæmpende  Kunstner  eller  Forfatter.  Jeg  ved  selv,  hvor  trang  Veien  er  at  gaa.  Jeg  har  aldrig  hørt  til  nogen 
Klike,  hvorved  jeg  skulde  nodes  til  at  rose  eller  dadle,  for  saa  til  Gengæld  at  faa  dens  Stotte.  Jeg  har 
aldrig  rørt  en  Finger  for  at  søge  nogens  Støtte;  saa  det  blev  blandt  Skrivende  den  almindelige  Mening,  at 
paa  mig  var  der  frit  Slag.  Jeg  har  levet  et  meget  tilbagetrukket  Liv,  tvunget  dertil  af  mil  Helbred,  mine 
Tilboieligheder  og  mine  Pengeforhold.  Det  gjaldt  altid  om  at  svare  hver  sit.  Jeg  har  aldrig  onsket  eller 
modtaget  privat  Støtte  i  nogen  Form.  Jeg  har  aldrig  skelet  til  nogen  af  Siderne,  om  jeg  behagede  eller 
ikke  behagede.  Jeg  har  to  Gange  i  mit  Liv  udtalt  mig  rosende  om  kæmpende  Kunstneres  Arbejder,  fordi 
jeg  begge  Gange  mente  Rosen. 

Jeg  har  nedskrevet  disse  Bemærkninger,  fordi  mange  i  Publikum  igennem  det  Snavs  der  er  blevet 
kastet  paa  mig,  har  faaei  det  Indtryk,  at  jeg  var  nærmest  eti  ondskabsfuld  Kværulant,  hvis  Ord  var  uden 
Betydning. 

Det  forste,  jeg  spurgte  efter,  var  Projekterne  til  Kristiansborg.  Jeg  laa 
med  Hæfterne  af  „Arkitekten",  hvori  de  stod,  udbredte  paa  min  Seng,  og 
undredes  saare,  ja  forfærdedes.  Hvorledes  var  det  muligt,  at  Arkitekter 
kunde  fælde  en  saadan  Dom  over  Kollegers  Arbeider  og  faa  andre  til  at 
gaa  med  paa  den?  Der  var  jo  dog  kun  fremkommen  een  Løsning  af  Op- 
gaven, og  den  var  tilmed  efter  min  Mening  den  smukkeste  at  se  til  som 
Tegning.  Hvad  var  det  for  en  Uretfærdighed,  der  var  sket?  Ti  en  blot 
Feiltagelse  kunde  ikke  foreligge,  eller  jeg  maatte  være  ganske  uden  Evne 
til  at  bedomme  Arkitektur.  Da  jeg  senere,  ved  at  tale  med  Folk,  fik  at 
vide,  at  der  havde  været  Udstilling,  og  at  Publikums  Dom  i  alt  Fald  var 
gaaet  Kommissionen  imod,  og  Pressens  ligesaa,  begyndte  jeg  atter  at  fatte 
Tillid  til  min  egen  Dømmekraft.  Ved  —  paa  et  senere  Stadium  —  at  læse 
den  i  Statstidende  offentliggjorte  Beretning,  fik  jeg  det  Indtryk,  at  Kommis- 
sionen i  Virkeligheden  delte  Publikums  Mening;  i  hvert  Fald  kunde  den 
overfor  de  Nyropske  Projekter  kun  anføre  en  eneste  Grund  til  Anbe- 
faling: deres  eventuelle  Prisbillighed.  (Naar  de  ellers  er  uantagelige,  er 
det  jo  ganske  ligegyldigt,  hvad  deres  Udforelse  vilde  koste.)  Men  ved 
senere  at  granske  det  af  Kommissionen  udstedte  Program  blev  det  mig 
klart,  hvordan  alt  var  tilrettelagt  for  den   Dom,  der  blev  fældet. 

Jeg  forbandt  mig  med  Brummer  og  Mork-Hansen,  hvem  jeg  kendte, 
fordi  jeg  fandt,  her  var  en  Uretfærdighed,  der  burde  afværges.  De  søgte 
ikke  mig,  jeg  tilbød  dem  min  Støtte,  hvad  den  end  kunde  være  værd.  De 
var  harmfulde,  ikke  over  den  anden  Præmie,  men  over  Udelukkelsen.  Ti 
for  dem,  som  for  alle,  overfor  hvem  jeg  berørte  Sagen,  saa  det  ud,  som 
om  Udelukkelsen  fra  at  være  med  i  anden  Omgang  ikke  var  til  at  komme 
udenom.    Der  var  slaaet  Bom. 

Saa  var  der  ikke  andet  for  at  gøre  end  at  beslutte  at  udstille  paa  egen 
Haand,  og  se,  om  der  kom  noget  ud  af  det.  Igennem  et  Slags  Interview 
i  Justitsministerens  Blad  i  September  lod  Trafikminister  Høgsbro  Offent- 
ligheden vide,  at  de  Begunstigedes  udarbeidede  Projekter  skulde  indleveres 
til  Rigsdagen  den  niende  Oktober,  og  at  Afgørelsen  saa  vilde  træffes  i 
Løbet  af  nogle  Dage.  Vi  maatte  altsaa  ogsaa  være  færdige  til  den  Dag. 
Men  vi  var  jo  udelukkede  fra  at  indsende  vore  Projekter  til  Rigsdagen. 
Der  havde  de  intet  at  gøre,  vilde  sikkert  ikke  blive  aabnede.  Ti  vi  vilde 
blot  blive  betragtede  som  paatrængende  Gæster,  hvem  man  med  Ret  viste 
Døren.  Vi,  der  ønsker  Offentlighed,  nødsages  derfor  til  at  udstille  offent- 
ligt, og  Tegningerne  vil  fra  den  niende  Oktober  være  ophængte  i  d'Hrr. 
Winkel  &   Magnussens  Lokaler,   Høibroplads  7,  tilgængelige  for  alle. 

Da  vi  ikke  tør  komme  til  Rigsdagen,  anmoder  vi  ærbødigst  Rigs- 
dagens Medlemmer  om  at  komme  til  os  og  give  os  Foretræde  og 
Leilighed  til  at  fore  vor  Sag  for  den  Ret,  som  vi  anser  for  den 
høieste  i  Landet. 

Jeg  siger  nu  vi,  ti: 

Da  jeg  saaledes  laa  med  de  forskellige  Projekter   spredt  ud  for  mig  og 

harmedes  over,  at  det,  jeg  fandt  ikke  alene  smukkest,  hvad  det  rent  ydre 
angik,  men  ogsaa  det  eneste,  der  havde  løst  den  stillede  Opgave,  Repræsen- 
tationslokaler  og  Rigsdagsbygning  paa  Slotsruinens- Grund,  var  bleven  kvalt 
i   Dolgsmaal,  reiste  sig  det  Sporgsmaal  hos  mig: 

Er  Problemet  lost? 

Det  slog  mig,  at  hvad  der  gav  Projektet  dets  Værdi,  at  Folkets  Repræsen- 
tanter var  tilsyneladende  jævnstillede  med  Statens  Repræsentant,  dog  blev 
en  Mangel  ved  Forslaget.  Ti  Rigsdagen  blev  klemt  inde  mellem  de  konge- 
lige Stalde  og  Vognremiser  —  og  de  kongelige  Festlokaler.  Denne  store 
Mangel  delte  Forslaget  jo  forovrigt  med  det  Clemmensenske  program- 
mæssige. Men  denne  Anbringelse  af  Rigsdagen  maatte  siges  at  være 
under  dennes  Værdighed. 

Dette  betød  for  mig,  at  de,  der  havde  prøvet  at  løse  Opgaven  og  kæmpet 
med  dens  Vanskeligheder  —  de,  der  ganske  mir  nichts,  dir  nichts  var  gaaet 
udenom  Opgaven,  kunde  slet  ikke  komme  i  Betragtning,  men  havde  rigtignok 
faaet  Præmierne  —  havde  bevist,  at  Opgaven  var  uløselig,  som  den  var  stillet. 

Kristiansborg  som  Kongeslot,  bygget  for  Stormægtige  Enevoldskonger 
og  Arveherrer,  var  i  sit  hele  Anlæg  et  Mønsterslot.  Der  var  alt,  hvad 
Stormægtige  Arvekonger  behøvede,  svarende  til  Landets  Størrelse,  med 
Norge  og  Hertugdommerne.  Der  var  Hofteater  og  Ridehus,  og  der  var 
selvfølgelig  pragtfulde  og  rummelige  Stalde  og  Vognremiser,  og  desuden, 
tror  jeg,  en  hel  Del  Boliger  for  Vrimlen  af  Hofbetjente.  Saa  blev  der 
overladt  Rigsdagen  nogle  Lokaler  til  Brug.  Hvornaar  Hoiesteret  fik  andre 
Lokaler  der,  ved  jeg  ikke,  og  jeg  skriver  under  saadanne  Forhold,  at 
jeg  ikke  har  Lejlighed  til  at  undersøge  det.  Dermed  var  allerede  Lige- 
vægten forrykket.  Vor  nuværende  Konge  har  aldrig  boet  paa  Slottet,  og 
vi  har  egentlig  noget  svært  ved  at  tænke  os  Kongen  over  det  lille  Dan- 
mark, berøvet  Norge  og  Hertugdømmerne,  bebo  det  store  Bygningskompleks. 
Lande  maa,  som  Mennesker,  sætte  Tæring  efter  Næring,  eller  det  gaar 
galt.  Loven  forudsætter  jo  ogsaa,  at  Kongen  ikke  bor  der,  men  kun  begiver 
sig  dertil,  naar  han  skal  repræsentere.  Men  dermed  ophører  Ridebane- 
bygningerne at  fungere  som  for.  Det  allermeste  af  dem  er  vistnok  ganske 
overflødigt.  Dette  gælder  særligt  om  de  to  skønne  Pavilloner,  hvor  nu 
Hofteatret  og  Ridehuset  er.  Det  første  har  ikke  været  benyttet  i  mange 
Aar,  det  sidste  benyttes  efter  Sigende  ikke  mere  af  H.  M.  Kongen,  men 
af  endel  velhavende  Privatfolk,  for  hvem  Staten  næppe  kan  være  forpligtet 
til  at  holde  et  saa  elegant  Forlystelseslokale.  Tidligere  kunde  København 
ved  enkelte  Leiligheder  have  Brug  for  et  saa  stort  Lokale.  Nu  har  Byen 
Raadhushallen,  som  vel  maa  kunne  erstatte  det,  og  hvor  Byen  selv  er 
Herre.  Tilbage  bliver  da,  saa  vidt  jeg  kan  se,  de  kongelige  Stalde  og 
Vognremiser.  Jeg  har  ingen  Forstand  derpaa,  men  antager,  at  de  er  be- 
tydelig større  end  de  nuværende  Forhold  kræver,  og  maaske  dog  i  mange 
Henseender  lader  adskilligt  tilbage  at  ønske.  De  maatte  vel  uden  større 
Vanskelighed  kunne    flyttes  til  et  Sted,    der  laa  nærmere  ved  de  kongelige 

Boliger;  deres  skønne  Udstyr  burde  og  kunde  vel  overføres  til  de  ny 
Lokaliteter. 

Nu  opstod  den  Tanke  hos  mig,  at  hvis  vi  i  disse  smukke  Bygninger, 
i  Stedet  for  Heste  og  Vogne  og  Staldkarle  og  Kuske  og  maaske  nogle 
Hoffunktionærer,  anbragte  et  Par  af  Landets  høieste  Institutioner,  for  hvilke 
de  vil  passe,  og  som  ved  et  Skæbnens  Træf  er  husvilde,  vilde  Landet 
være  vel   tjent  dermed. 

Talen   er  om   Hoicstcrct  og   Udenrigsministeriet. 

Loven  af  15.  Nov.  1903  nævner  ikke  Høiesteret.  Det  er  Programmet 
af  23.  April  1904,  der  indforer  Høiesteret,  dog  ikke  saaledes,  at  de  konkur- 
rerende Arkitekter  skulde  tvinges  til  at  skaffe  Plads  indenfor  Kristiansborg; 
de  havde  Valget  mellem  dette  og  at  give  Anvisning  paa  en  passende  Plads 
til  Opførelse  af  en  Bygning  for  Høiesteret.  Om  den  anviste  Plads  ansaas 
for  heldig  eller  ei,  kunde  efter  almindelig  menneskelig  Logik  ikke  have 
nogensomhelst  Indflydelse  paa  Dommernes  Stilling  til  Planerne  til  Kristians- 
borg.  De,  der  havde  affattet  Programmet,  havde  blot,  i  dette  som  i  andet, 
overskredet  deres  Kompetence. 

De  fleste  Konkurrenter  havde  medtaget  Høiesteret.  De  havde  puttet 
den  ind  i  en  eller  anden  Krog  i  Slottet,  hvor  de  mente  at  have  nogen 
Plads  tilovers.  Det  Sporgsmaal,  der  maa  stilles  i  al  god  Arkitektur:  Hvorfor 
er  den  Institution  lagt  der,  og  hvorledes  er  dens  Plads  betegnet?  havde 
de  ladet  ubesvarede.  De  var  aabenbart  gaaet  ud  fra,  at  de  Forhold,  der 
eksisterede  ved  Branden,  kunde  man  genindføre,  saa  var  alt  godt.  Det 
lader  sig  ikke  gøre.  Danmark  er  et  andet  i  1905  end  i  1884,  og  Arkitek- 
turen maa  forme  sig  derefter. 

Det  har  til  alle  Tider  været  god  Arkitekturs  Opgave  og  Evne,  ikke  at 
sakke  bag  ud  efter  Tidens  Tanker,  men  at  slutte  Trop  med  dem,  gore  sig 
til  deres  Tjener,  bære  dem  og  omslutte  dem.  I  den  sidste  Tid  synes  dette 
at  være  skrevet  i  Glemmebogen   i   Danmark. 

Et  monarkisk  Land  maa  stille  sin  Konge  saaledes,  at  det  kan  ses,  han 
har  en  ophoiet  Stilling  for  sig.  Det  faar  sit  Udtryk  ved,  at  der  overlades 
ham  Slotte,  afpassede  efter  Landets  Formue  og  Tarv,  til  Bolig  og  Repræsen- 
tation. 

Et  konstitutionelt  Land  maa  stille  sin  Folkerepræsentation  saaledes,  at 
det  kan  ses,  den  har  en  ophøiet  Stilling  for  sig.  Det  faar  sit  Udtryk 
ved,  at  Landet  bygger  den  et  værdigt  Hus,  hvor  den  kan  føle  sig  som 
Herre. 

Et  Kulturland  maa  som  Tredie  Faktor  have  en  Institution,  hvis  Opgave 
det  er  at  ove  Ret  og  beskytte  den  Enkelte  mod  Uret  og  Vold  fra  Enkeltes 
eller  Samfundets  Side.  Denne  Institution  samles  i  og  repræsenteres  af 
Høiesteret.  Dens  Uafhængighed  er  betrygget  ved  Grundloven.  Rent  ud- 
vortes maa  et  Kulturland  stille  sin  Høiesteret  saaledes,  at  det  kan  ses, 
den  har  en  ophøiet  Stilling  for  sig.  Det  faar  sit  Udtryk  ved,  at  Landet 
bygger  den   et  værdigt    Hus,    hvor  den    kan    føle   sig  som    Herre.    Det  er 


ganske  uværdigt  for  et  Lands  hoieste  Domstol  at  bo  tilleie  i  nogle  Værelser 
i  et  privat  Palæ  eller  gratis  i   nogle  overflødige  Værelser  i  et  kongeligt  Slot. 

Udenrigsministeriet  har  været  saa  temlig  husvild,  siden  det  maatte  fra- 
flytte Palæet  paa  Amalienborg.  Der  var  vist  noget  ret  symbolsk  i,  at  det 
laa  her,  saa  Udlandets  Gesandter  kunde  fole  det  som  en  Afdeling  af  Konge- 
magten. Dets  nuværende  Bolig  har  vist  altid  været  anset  som  foreløbig. 
Det  forekom  mig,  at  ligesom  Konge,  Rigsdag  og  Høiesteret  var  Landets 
Repræsentanter  indadtil,  saaledes  maatte  Udenrigsministeriet  ses  paa  som 
dets  Repræsentant  udadtil.  Intet  kunde  forekomme  mig  mere  passende, 
end  om  der  kunde  gives  det  en  Plads,  der  paa  en  værdig  Maade  betegnede 
dets  Stilling. 

Naar  derfor  Kongen  fik  den  forreste  Hælvt  af  Slottet,  Rigsdagen  den 
anden,  Høiesteret  den  ene  Pavillon,  Udenrigsministeriet  den  lige  over  for 
liggende,  var  der  skabt  et  Regeringskompleks,  saa  fint,  saa  afrundet,  saa 
fuldstændigt,  at  en  Arkitekt,  om  han  fik  til  Opgave  at  skabe  et  saadant 
helt  fra  nyt  af  og  med  ubegrænsede  Midler,  næppe  kunde  gøre  det  bedre. 
Og  bedre   Plan   findes  ikke  i   Evropa. 

Og  saa  faar  vi  den  vist  for  en  ret  billig  Penge.  Jeg  ved  ikke,  hvad 
det  Brummer-Mørk-Hansenske  første  Projekt  vilde  koste.  Paa  sligt  har  jeg 
slet  ingen  Forstand.  Men  sæt,  at  det  kostede  en  Million  Kroner  mere  end 
foreslaaet  i  Loven,  eller  endog  en  Million  Kroner  mere  end  de  konkur- 
rerende Projekter  vilde  koste,  var  det  saa  ikke  det  smukkeste,  var  det  saa 
ikke  det,  der  kom  Opgavens  Losning  nærmest?  Men  naar  det  drog  Ride- 
banebygningerne ind  under  sig,  vilde  Slottets  Sidefløje  for  det  første  kunne 
afgive  noget  mere  Plads  til  de  kongelige  Festlokaler,  da  Rigsdagen  vilde 
kunne  faa  Erstatning  i  de  til  den  stodende  Dele  af  Ridebanebygningerne 
—  de  Sving,  Arkitekt  Clemmensen  saa  uskaansomt  rev  ned.  Og  Staten 
vilde  faa  to  Bygninger,  som  den  dog  maa  have,  for  en  billig  Pris,  og  disse 
Bygninger  vilde  tjene  et  værdigere  Formaal  end  det,  de  nu  tjener.  Derved 
vilde  den   mulige   Merudgift  dog  maaske  blive  en  Mindreudgift. 

Hvis  Hs.  Maj.  Kongen  skulde  modsætte  sig  Afgivelsen  af  disse  Byg- 
ninger, saa  de  kom  til  at  tjene  de  højeste  Statsinstitutioner,  hvortil  han  utvivl- 
somt er  berettiget,  kan  deres  Omdannelse  godt  udskydes  en  Aarrække. 
Ved  Tronskifte  raader  Regering  og  Rigsdag  over  dem. 

Hvad  skulde  der  stilles  paa  den  store  Ridebane?  Ti  et  Smykke  skulde 
den   vel  have. 

Frihedsstøtten  siges  at  være  dømt  til  Flytning  fra  den  Plads,  hvor  den 
har  staaet,  fra  den  blev  rejst.  Den  staar  skønt.  Slægt  efter  Slægt  har  gaaet 
den  forbi,  og  den  har  umærkeligt  virket  godt  paa  Danske.  Ti  den  staar 
som  Minde  om,  hvad  Danmark  var,  og  hele  det  stærke  Liv  om  den  viser 
os,  hvad  Danmark  er.  Den  selv  er  Del  af  Hovedstadens  Liv.  Og  det  er 
som  at  skære  et  Stykke  af  det  Liv  bort  at  fjerne  den.  Men  Udviklingen 
har  sine  Krav.  Fortiden  maa  vige  for  Fremtiden.  Og  den  Jernbanetunnel, 
der  skal  føres  hen   under  Vesterbro,   nødvendiggjør  dens  Flytning. 

Hvor  skal  den  saa  hen  fra  det  historiske  Sted,  hvorpaa  den  staar,  Ud- 
mundingen af  Roskilde  Landevej,  Landets  Hovedvej,  i  Kongens  Kobenhavn? 
Den  kan  ikke  stilles  hen  i  Aborreparken,  hverken  oppe  eller  nede.  Saa 
hellere  straks  lade  den  komme  paa  Museum. 

Det  forekommer  mig,  at  skal  den  flyttes,  kunde  den  ikke  faa  nogen 
bedre  Plads  end  paa  den  store  Plads  foran  Rigsdagsbygningen,  i  det  her 
foreslaaede  nyopstandne  Kristiansborg.  Dens  Arkitektur  vilde  staa  godt  til 
den  den  omgivende  Arkitektur,  og  den  vilde  virke  symbolsk.  Kong  Frede- 
rik VII  skulde  ride,  hvor  han  nu  rider  og  minde  Landets  Konge,  naar  denne 
fra  Riddersalen  traadte  ud  paa  Balkonen  for  at  staa  overfor  sit  Folk.  Fri- 
hedsstøtten skulde  minde  Folkets  Mænd,  hver  Gang  de  saa  ud  ad  Vin- 
duerne i  deres  smukke  Hus.  — 

Dette  udviklede  jeg  i  Sommerskumringen  for  de  to  Arkitekter,  og  jeg 
var  ikke  kommet  langt,   før  de  tog  Forslaget  op  og  gjorde  det  til  deres. 

Vi  blev  Samarbeidere.  De  skulde  udføre  Planer  og  Tegninger  og  have 
dem  færdige  til  den  Tid,  de  tre  Begunstigede  skulde  aflevere  deres.  Deres 
Stilling  var  jo  ikke  fuldt  saa  behagelig.  De  havde  ikke  6000  Kr.  at  tære 
paa,  men  1500  Kr.  til  Deling.  De  havde  ikke  som  de  andre  faaet  deres 
Tegninger  udleverede,  hvilket  er  en  betydelig  Hjælp  til  Udarbeidelsen  af 
ny;  deres  Tegninger  laa  i  Ministeriets  Arkiv,  og  de  kunde  ikke  faa  dem 
eller  nogensomhelst  officiel  Oplysning  af  nogen  Art,  da  de  derved  vilde 
vække  Mistanke  om  deres  Forehavende,  og  ingen  kunde  vide,  hvad  Sten 
der  saa  vilde  blive  lagt  iveien.  De  kunde  ikke  som  de  andre  vise  noget 
privat  Arbeide  fra  sig,  dels  af  samme  Grund,  dels  fordi  de  skulde  leve.  — 

Jeg  maatte,  saa  snart  jeg  blev  nogenledes  rask,  vende  tilbage  til  Lon- 
don, for  der  at  bygge  paa  den  Stilling,  som  vel  i  Fremtiden  skal  skaffe 
mig  Brødet.  Men  jeg  lovede,  henimod  Tiden  for  Tegningernes  Fuldendelse, 
at  komme  tilbage  for  at  tage  min  Del  af  Arbeidet.  Det  bestod  i,  overfor 
Publikum  at  forklare  Grundene,  hvorfor  vi  nødsagedes  til  at  fremtræde 
saaledes  helt  uden  officielt  Stempel,  tillige  forklare  de  fire  her  behandlede 
Projekter,  og  tilslut  at  motivere  de  ny  Planer. 

Forst  i  London  læste  jeg  Kommissionens  Program  og  dens  i  Stats- 
tidende saa  uformodet  aftrykte  Beretning.  Jeg  undredes  saare  og  begyndte 
saa  smaat  at  forstaa. 

Paa  det  Grundlag  begyndte  jeg  her  hjemme  paa  denne  Afhandling.  Jeg 
var  naaet  til  S.  25.  Da  kom  Mandagen  21.  September,  og  med  den  Poli- 
tikens sidste  Arkitekt-Artikel,  der  tilfældigvis  handlede  om  Hr.  Thorvald 
.Jørgensen,  og  berettede,  at  denne  var  Elev  af  og  Assistent  hos  Hr.  Prof. 
Hans  Holm.  Hr.  Martin  Nyrops  Forhold  til  Prof.  Hans  Holm  og  dennes 
ubegrænsede  Beundring  for  sin  tidligere  Elev  og  Assistent  var  mig  ikke 
ubekendt.  Jeg  begyndte  at  ane  en  Sammenhæng.  Jeg  forhørte  mig  —  ikke 
hos  mine  to  Medarbeidere,  før  jeg  havde  besluttet,  hvad  jeg  vilde  gøre  — 
og  erfarede,  at  Hr.  Arkitekt  Clemmensens  Forhold  til  Hr.  Prof.  Hans  Holm 
var  om  muligt  endnu  intimere  end  de  to  andre  Herrers.  Jeg  besluttede,  at 

dette,    som   jeg   saa   i    den    ellevte    Time    og   maaske   tillægger   en    for    stor 
Vægt,  burde  fremlægges  for  Offentligheden.  Saa  kan  den  dømme. 

Jeg  har  givet  ovenstaaende  Forestilling  for  at  vise,  at  jeg  har  ene  det 
fulde  Ansvar  for  hvad  der  staar  i  denne  lille  Afhandling. 

Jeg  kender  ikke  Hr.  Prof.  Holm,  ei  heller  nogen  af  de  tre  andre  Herrer. 
Jeg  har,  mig  bevidst,  aldrig  set  nogen  af  dem,  og  ingen  af  dem  har,  mig 
bevidst,  nogensinde  skadet  mig. 

Jeg  har  paa  Grund  af  et  Uheld  —  en  forstuvet  Fod  —  ikke  set  de  ny 
Tegninger,  ikke  en  Gang  nogen  Skitse  til  dem.  Jeg  kan  ikke  naa  op  til 
den  fjerde  Sal,  hvor  de  udarbeides,  og  deres  Størrelse,  udspændt  paa  Tegne- 
brædter  som  de  er,  forhindrer,  at  de  bringes  til  mig.  Ikke  engang  det  Snit 
og  den  Plan,  der  folger  med  dette  Hæfte,  vil  komme  mig  for  Øie,  før 
Bogen  er  færdigtrykt.  Fotografierne  dertil  kan  ikke  fremstilles  før  i  sidste 
Øieblik.  Jeg  faar  dem  ikke  at  se,  før  Publikum  har  set  dem.  Jeg  haaber 
og  stoler  paa,  at  de  to  dygtige  Tegnere  vil  levere  noget  smukt.  Men  det 
bliver  deres  Sag. 

Min  Interesse  er  en  dobbelt.  Jeg  onsker,  at  i  et  Land  som  vort,  Offent- 
lighedens elektriske  Lyskaster  skal  sende  sine  klare  Straaler  ind,  hvor  der 
var  nogle,  der  helst  vilde  have  Morke.  Offentlighed  og  Lys  er  det  eneste, 
der  gavner  en  Sag.  Dernæst  er  det  mit  Ønske,  at  bidrage  mit  til,  at  den 
store  Bygning,  der  skal  reises,  bliver  saa  god  og  saa  smuk,  som  Landet 
overhovedet  kan  frembringe  den.  Jeg  vil  ikke  gore  mig  til  Talsmand  for 
de  Tegninger,  jeg  ikke  har  set  —  og  som  jeg  efter  Overveielse  har  be- 
sluttet ikke  at  ville  se.  Har  jeg  kunnet  lade  mig  transportere  fra  London 
til  Skodsborg  Sanatorium,  kunde  jeg  vel  ogsaa  have  ladet  mig  transportere 
op  paa  en  fjerde  Sal  i   København. 

Det  er  jo  meget  muligt,  at  Offentligheden  —  ti  nu  maa  den  vel  indlades 
—  ikke  vil  finde  noget  af  de  fire  Projekter  værdigt  til  Opforelse.  Saa  maa 
Sagen  gaa  om.  Det  er  iforveien  ganske  utænkeligt,  at  en  videre  Udarbei- 
delse  af  noget  af  de  tre  begunstigede  skulde  føre  til  en  Plan,  der  var 
værdig  til  at  blive  til  Sten. 

Den  afholdte  Kristiansborg-Konkurrence  var  en  Farce.  Den  var  en 
international  Konkurrence,  skønt  det  ikke  stod  udtrykkeligt  i  Programmet. 
Man  gav  mødte  Udlændinge  Adgang.  Men  det  uhørte  var,  at  det  dog 
skulde  vedblive  at  være  en  lille  Familiefest,  hvor  kun  danske,  der  kendte 
de  indenlandske  Deltagere,  sad  til  Doms.  Hvorfor  saa  ikke  hellere  lade 
dem  sætte  deres  Navne  paa  Tegningerne?  Saa  kunde  der  ikke  ske  Feiltagelser. 
Til  en  international  Konkurrence  maa  der  indkaldes  fremmede  Dommere. 
Havde  der  været  det,  vilde  det  imidlertid  have  været  ganske  umuligt  at 
opfore  den  Komedie,  der  blev  opfort.  Man  havde  ikke  vovet  det. 

Skulde  der  nu  blive  en  ny  Væddestrid*),  vilde  det  saa  ikke  være  hel- 
digt   at   lade  Udlandet   dømme?    Ti    det  vil    efter    dette  være  vanskeligt   at 


•)    Helst    en    kun    dansk.    Vi    har  lilsirækkelige   Kræfter  til   at   kunne  udføre  det  Arbeide,  en  dansk  Bygning 
kræver. 

sammensætte  en  Dommerkomité,  der  kan  se  paa  de  indkomne  Planer  med 
uhildede  Blikke.  Overfor  fremmede  Dommere  vilde  det  intet  skade,  om 
Navnene  stod  paa  Tegningerne,  som  det  overfor  indenlandske  intet  gavner, 
at  de  ikke  er  der.  Men  vi  maa  selvfølgelig  intet  have  at  gøre  med  Ud- 
vælgelsen af  saadanne  Dommere.  Regeringen  kunde  henvende  sig  til  Euro- 
pas anseteste  Akademier  og  bede  dem  —  i  Betragtning  af  den  store  Op- 
gave —  hver  udpege  en  Mand  til  at  fungere  som  Dommer.  En  Dom,  imod 
hvilken  det  vilde  være  ganske  umuligt  at  nedlægge  Protest,  maatte  blive 
Resultatet.   Det  er  en  saadan  Vei,   man  er  gaaet  i   Haag. 


Rigsdagen  har  Afgørelsen.  Den  tilkommer  det  ifølge  Lov  15.  Nov.  1903 
at  tage  Bestemmelse. 

Saa  lang  Tid,  jeg  kan  huske  tilbage,  har  jeg  hørt,  at  Rigsdagen  var 
karrig  og  uvillig  overfor  Kunst  og  Videnskab.  Saa  lang  Tid,  jeg  har  kunnet 
dømme,  har  jeg  set,  at  naar  en  Sag  blev  bragt  frem  paa  rette  Maade,  har 
Rigsdagen   været  villig  til  at  støtte  Kunst  og  Videnskab. 

Rigsdagen  indtager  den  Plads,  Konge,  Adel  og  Geistlighed,  og  senere 
Enevoldskongerne  indtog.  Den  løser  og  binder  Baandene  for  Pengeposen. 
Men  den  har  saa  ogsaa  Ansvaret  overfor  Historien. 

Det  har  lidet  at  sige,  om  en  Orden  kommer  til  at  hænge  paa  det  for- 
kerte Bryst,  eller  om  et  Embede  gives  til  den  forkerte  Mand.  Han  for- 
svinder dog  snart,  og  før  den  Tid  har  Borgerne,  om  der  er  noget  ved  dem, 
taget  Styret  fra  ham.  Heller  ikke  betyder  det  meget,  om  der  vedtages  en 
reaktionær  Lov;  ti  kun  de  Love  kommer  dog  til  at  virke  i  Samfundet, 
som  dette  billiger  og  kan  bruge.  Alt  menneskeligt  Værk  svinder.  Men  der 
er  en  Ting,  der  ikke  svinder.   Det  er  Kunstens  store  Værker. 

Alle  Styrende,  der  har  evnet  at  styre,  har  til  alle  Tider  vidst,  at  deres 
egne  Gerninger  var  som  Røg  paa  Havet.  De  har  allieret  sig  med  Kunsten. 
Den  bar  deres  Navn  ned  gennem  Tiderne.  Den  meldte  Aarhundreder,  ja 
Aartusinder  efter,  hvem  de  var  og  hvad  de  var  og  hvad  deres  Land  var. 
Orientalske  Storkonger  og  tyske  Hansestæder,  græsk  Republik  og  romersk 
Kirke.  Ludvig  XIV  og  C.  F.  Tietgen  vidste,  at  naar  de  betroede  deres 
Navn  til  den  dygtige  Bygmester,  var  det  i  de  sikreste  Hænder.  Alle  vidste 
de  ogsaa,  at  en  Maaned  eller  et  Aar  spillede  ingen  Rolle.  At  Bygnings- 
kunsten var  den   Kunst,  der  ikke  forhastede  sig. 

Danmark  indtager  en  hæderfuld  Plads  blandt  Staterne.  Hvad  Høyen 
sagde  til  Franskmanden,  at  vi  havde  ingen  dansk  Bygningskunst,  er  ikke 
sandt.  Vi  har  vor  skønne  danske  Landsbykirke;  vore  Domkirker  tilhører 
Tiden,  hvori  de  blev  byggede.  Vi  har  en  Perlerad  af  skønne  Herregaarde, 
og  vi  har  Kronborg  og  Frederiksborg,  to  Slotte,  som  ikke  overgaas  af 
noget  i  Skønhed,  og  kendes  de  ikke  paa  anden  Vis,  bringer  de  paa  Rulle- 

gardiner  en  Anelse  om  Skunhed  ind  i  tusind  tarvelige  danske  Hjem.  Fra  vor 
tidligste  Barndom  har  vi  lært  at  se  op  til  Kristian  IV  som  vor  store  Byg- 
mester, og  hans  Bygninger  skaffer  ham  Tilgivelse  for  hans  slette  Politik 
og  hans  slette   Liv. 

Kobenhavn  er  til  Trods  for  Brande  og  Bombardement  ikke  fattig  paa 
Arkitektur,  Byen  og  Landet  kan  være  stolte  af,  skont  det  sidste  Kvartaar- 
hundred  har  gjort  mere  end  man  skulde  tro,  der  stod  i  menneskelig  Magt, 
for  at  odelægge  vor  By.  Man  har  opfort  saadanne  Uhyrligheder  som  Glyp- 
toteket og  Kunstmuseet  til  at  rumme  Nationens  Skatte,  og  man  har  lagt 
Voldshaand  paa  en  Juvel  som  Schimmelmanns  Palæ.  Vor  enestaaende 
skønne  Perle  af  en  Bygning,  Børsen,  har  et  Pengepalads  faaet  Lov  at  tage 
Lys  og  Luft  fra.  Og  man  kunde  blive  ved.  Det  nuværende  Ministerium  har 
til  Trods  for  Protester  givet  Tilladelse  til  at  en  Fiskehal,  tror  jeg,  tager 
Synet  fra  det  kgl.   Bibliotheks  ny   Bygning. 

Dog,  det  er  ikke  altsammen  Skygge.  Vor  store  Købmand,  der  nu  med 
sin  Statue  skal  ødelægge  Børsens  Rampe,  som  hans  Efterfølgere  har  ladet 
hans  Bank  tage  Synet  fra  Borsen,  hvis  Skonhed  han  vidste  at  paaskonne, 
hængte  Marmorkirkens  Kuppel  i  Luften  over  Byen.  Og  det  kgl.  Viden- 
skabernes Selskab  har  bygget  sig  et  fint  stilfærdigt  Hjem,  et  lidet  Hus,  men 
af  klassisk   Renhed. 

De  Bygninger,  en  Tid  efterlader  sig,  er  det  Maal,  hvormed  Eftertiden 
maaler  den,  den  Vægt,  hvorpaa  den  veier  den.  Bedre  intet  at  have  bygget 
end  at  være  til   Haan   for  dem,  der  kommer  efter  en. 

Det  er  dette,  jeg  beder  Rigsdagen  betænke,  nu,  den  har  Afgørelsen  i 
sin  Haand.  Maaneder,  selv  Aar  af  Opsættelse  betyder  intet  i  Sammenlig- 
ning med  det,  om  Efterslægten  skal  skamme  sig  over  vor  Tids  Gerninger. 
Om  Kronborg  brændte,  var  det  sørgeligt.  En  forsmædelig  Nationalulykke 
vilde  det  være,  om   en  daarlig  Bygning  blev  opfort  paa  dets  Grund. 

Kristiansborg  er  Landets  Slot,   i  en  Grad  som   ingen  anden   Bygning. 

Dette  beder  jeg  Rigsdagen  betænke. 

Skodsborg  Sanaioriuni,  4.  Oktober  UK)5. 

Theodor  Bierfreiind. 

